text:
16-13 Uppskot til samtyktar um at góškenna roknskapir Hśsalįnsgrunsins, Ķbśšargrunsins og Bjįlvingarstušulslįnsgrunsins fyri fķggjarįrini 1993-1997
A.
Upprunauppskot
B. 1. višgerš
C. 2. višgerš
Įr 1999, 5. mars, legši Hergeir Nielsen, lųgtingsmašur, vegna lųgtingsgrannskošararnar fram soljóšandi
Uppskot
til
samtyktar
Vķsandi til nišanfyristandandi frįgreišing samtykkir Lųgtingiš at góškenna roknskapirnar hjį Hśsalįnsgrunninum, Ķbśšagrunninum og Bjįlvingarstušulslįnsgrunninum fyri fķggjarįrini 1993-1997.
Frįgreišing frį lųgtingsgrannskošarunum:
I: Hśsalįnsgrunnurin
1. Lógargrundarlag:
Hśsalįnsgrunnurin er undir eftirliti landsstżrisins og virkaši ķ tķšarskeišnum 1993-1996 eftir:
- Lųgtingslóg nr. 97 frį 1. november 1978 um Hśsalįnsgrunn viš broytingum ķ Ll. nr. 65 frį 11. mai 1982, Ll. nr. 44 frį 2. mai 1986, Ll. nr. 32 frį 7. mai 1991 og Ll. nr. 93 frį juni 1995.
- Kunngerš nr. 68 frį 26. juni 1991, broytt viš kunngerš nr. 27 frį 14. februar 1995.
Viš Ll. nr. 118 frį 18. juni 1997 kom nżggj lóg um Hśsalįnsgrunn o.a. ķ gildi. Umframt Hśsalįnsgrunnin fevnir lógin eisini um Bjįlvingarstušulslįnsgrunnin og Ķbśšagrunnin. Viš heimild ķ lógini lżsti landsstżriš tann 28. aprķl 1998 kunngerš nr. 55 um Hśsalįnsgrunn o.a.
2. Endamįl:
Hśsalįnsgrunnurin hevur til endamįls at veita lįn til sethśsa- og ķbśšabygging og keyp.
Hśsalįnsgrunnurin kann sambęrt § 5 veita hesi lįn:
Ķ kunngeršini eru lżstar nęrri reglur um lįn og lįnstreytir.
3. Fķggjarvišurskifti:
Inntųkurnar hjį Hśsalįnsgrunninum eru rentuinntųkur av veittum lįnum.
Harumframt er peningur jįttašur Hśsalįnsgrunninum į fķggjarlógini. Fķggjarįrini 1982/83-1992 vóršu ķalt jįttašar 175 mió.kr.
Nišanfyri er sett upp, hvussu nógv er jįttaš į fķggjarlųgtingslógini 1993-1997 ķ mió.kr.:
1997 1996 1995 1994 1993 Ķ alt
Jįttaš į fķggjarlógini 0 0 0 25,0 5,0 30,0
Eftirgiviš lįn śr Oljugrunninum 0 0 0 0,0 57,5 57,5
Viš heimild ķ lųgtingslóg nr. 28/1995 um lįn til Hśsalįnsgrunnin, hevur grunnurin ķ 1995 lęnt 50 mió.kr. śr Landskassanum.
4. Įrsroknskapur:
Įrsroknskapirnir skulu grannskošast av lųggildum grannskošara og sķšani sendast landsstżrinum viš frįgreišing og višmerkingum frį stżrinum.
Til tess at kunna lųgtingiš um ta fķggjarligu gongdina, er gjųrdur ein samandrįttur av įrsroknskapunum hjį Hśsalįnsgrunninum fyri įrini 1993-1997.
5. Yvirlit yvir gongdina ķ rakstrinum 1993-1997:
6. Yvirlit yvir gongdina ķ fķggjarstųšuni 1993-1997:
7. Roknskapargrannskošanin:
Lųgtingsgrannskošararnir hava gjųgnumgingiš įrsroknskapirnar og grannskošanarprotokollirnar, til tess at vissa seg um, at rętt er fariš fram bókhaldsliga og roknskaparliga hjį Hśsalįnsgrunninum.
Roknskapargrannskošanin hevur vķst į:
Vķsandi til višmerkingarnar frį roknskapargrannskošanini hevur landsstżrismašurin spurt stżriš um, hvųrji tiltųk eru sett ķ verk fyri at betra um višurskiftini. Stżriš hevur sķšani latiš landsstżrismanninum eina frįgreišing um hetta, sum hann ķ skrivi dagfest 8. januar 1998 hevur tikiš til eftirtektar.
Roknskapargrannskošarin vķsir eisini į, at tey seinnu įrini eru śtlįn grunsins minkaš nógv, og lutfalsliga er avsetingin ķmóti tapi hękkaš, av tķ at nógv hśs eru seld į tvingsilssųlu, og tķ ašrir lįnistovnar veita heildarfķgging, viš tķ śrsliti, at Hśsalįnsgrunnurin veršur goldin śt, tķ rentan ķ lųtuni er lęgri hjį hinum lįnistovnunum. Vķsandi til, at taš eru teir lįnarar, iš eru fręgast fyri fķggjarliga, sum peningastovnarnir umfķggja, heitir roknskapargrannskošanin į stżriš um at hava eitt vakiš eyga viš hesari gongdini.
II: Ķbśšagrunnurin
1. Lógargrundarlag og endamįl
Ķ seinasta įliti lųgtingsgrannskošaranna, dagf. 16. februar 1994, varš vķst į, at Ķbśšagrunnurin var avtikin sambęrt lųgtingslóg nr. 33, frį 27. mars 1992 um avtųku av landskassagrunnum. Men lųgtingslóg nr. 52, frį 27. mei 1987 um Ķbśšagrunn, var ikki avtikin. Heitt varš tķ į landsstżriš um at greiša henda spurning. Ķbśšagrunnurin er sķšani endurstovnašur viš lóg.
Ķbśšagrunnurin hevur sambęrt § 16 ķ Ll. nr. 118 frį 18. juni 1997 um Hśsalįnsgrunn o.a. til endamįls at fremja og stušla kommunum, felųgum og stovnum at śtvega og reka ķbśšahśs, og grunnurin veitir lįn til góškend ķbśšafelųg og ķbśšastovnar, sum sambęrt § 18 skulu verša skipaš sum sjįlvsognarfelųg ella lutafelųg. Ķbśšagrunnurin ella kommunur kunnu sjįlv seta į stovn tķlķk ķbśšafelųg ella stovnar.
Til keyp ella bygging av ķbśšahśsum lęnir Ķbśšagrunnurin 20%, og felagiš/stovnurin śtvegar 15% sum eginpening (§ 24).
Sambęrt § 17 er stovnsfę grunsins tann peningur, sum veršur jįttašur į fķggjarlųgtingslógini, og Ķbśšagrunninum er heimilaš at upptaka neyšug lįn til fķgging av ķbśšahśsum.
2. Roknskaparvišurskifti
Av tķ av, at grunnurin varš avtikin ķ 1992 og ikki endaliga endurstovnašur fyrr enn ķ 1997, varš taš ikki mųguligt at gera roknskapirnar fyri įrini 1992-1996 lidnar fyrr enn ķ desember 1997. Roknskapurin fyri 1997 varš lišugur ķ desember 1998.
Nišanfyri er gjųrdur ein samandrįttur av įrsroknskapunum seinnu įrini:
Roknskapirnir įrini 1992-1997 eru merktir av, at onki śtlįnsvirksemi hevur veriš. Įrligu rentuinntųkurnar uppį uml. 60 tkr. samsvara viš rakstrarśtreišslurnar, so samalagda rakstrarśrslitiš hesi įrini liggur um 0.
Viš įrslok 1991 varš eginognin hjį Ķbśšagrunninum 25,5 mió.kr., men viš įrslok 1992 lękkaši eginognin til uml. 4,9 mió.kr.
Orsųkin til hesa stóru lękking av eginognini er, at sambęrt § 37, stk. 3 ķ ķ Ll. nr. 118 frį 18. juni 1997 um Hśsalįnsgrunn o.a. "fellur burtur tann pr. 31.12.1991 óśtgoldni landskassastušul til ķbśšagrunnin." Talan var um 16,6 mió.kr., og herumframt er eginpeningurin ķ 1992 minkašur viš uml. 5 mió.kr., orsakaš av at grunnurin misti ųll sķni lįn ķ ķbśšunum undir Fjalli. Hetta varš endaliga stašfest ķ 1995, tį ķbśšurnar vóršu seldar į tvingsilssųlu.
Eginogning sķšani 1992 hevur veriš so at siga óbroytt uml. 5 mió. kr.
Ķbśšagrunnurin hevur ķ mong įr onga jįttan havt į fķggjarlógini. Ķ 1998 eru jįttašar 10 mió. kr. til grunnin.
Umframt roknskap fyri Ķbśšagrunnin sjįlvan er ķ nógv įr gjųrdur roknskapur fyri "Ķbśšagrunnin, deild 2". Sambęrt hesum roknskapinum hevur Ķbśšagrunnurin saman viš Sinnisbata keypt og fķggjaš ognina, sum Sólteigur leigar; men vķsandi til roknskap og grannskošanarfrįgreišing fyri 1997, vķsir taš seg nś, at Ķbśšagrunnurin eigur alla ognina, og at "innskotiš" frį Sinnisbata er eitt lįn.
3. Roknskapargrannskošanin
Lųgtingsgrannskošararnir hava gjųgnumgingiš įrsroknskapirnar og grannskošanarprotokollirnar, til tess at vissa seg um, at rętt er fariš fram bókhaldsliga og roknskaparliga hjį Ķbśšagrunninum.
Roknskapargrannskošanin vķsir į, at eftirstųšurnar į lįnum ųkjast įr um įr og vóru uml. 0,4 mió.kr. viš įrslok 1997. Roknskapargrannskošanin hevur męlt stżrinum til at gera skrivligar mannagongdir fyri mįlsvišgerš og upplżsir, at hetta arbeiši er ķ gongd.
III:Bjįlvingarstušulslįnsgrunnurin
1. Lógargrundarlag og endamįl
Sambęrt §§ 8 og 9 ķ lųgtingslóg nr. 118 frį 18. juni 1997 um Hśsalįnsgrunn o.a. er endamįl grunsins at veita rentu- og avdrįttarfrķ lįn til bjįlving og orkusparandi tiltųk ķ hśsum ella ķbśšum hjį fólka- og avlamispensiónistum.
Avdrįttar- og rentufrķtųkan heldur vanliga uppat viš eigaraskifti, ella tį hśsini ella ķbśšin veršur nżtt av ųšrum.
Sambęrt § 12 kann eitt bjįlvingarstušulslįn ķ mesta lagi vera 110 t.kr. umframt śtreišslur til kanningar, eftirlit, tinglżsing, vešhavaralżsing og byggirentur.
Sambęrt § 15 fęr grunnurin įrliga jįttan į fķggjarlógini, og peningur, sum kemur inn sum rentur og avdrįttur, fer ķ grunn.
2. Roknskaparvišurskifti
Nišanfyri er gjųrdur ein samandrįttur av įrsroknskapunum seinnu įrini:
Nišanfyristandandi yvirlit vķsir, hvussu nógv er jįttaš į fķggjarlógini einstųku įrini sammett viš, hvussu nóg er goldiš śt sum lįn.
3. Roknskapargrannskošanin
Lųgtingsgrannskošararnir hava gjųgnumgingiš įrsroknskapirnar og grannskošanarprotokollirnar, til tess at vissa seg um, at rętt er fariš fram bókhaldsliga og roknskaparliga hjį Bjįlvingarstušulslįnsgrunninum.
Roknskapargrannskošarin hevur vķst į, at lįnsumsitingin į fleiri ųkjum ikki hevur veriš nųktandi:
IV: Višmerkingar
Ķ sambandi viš grannskošanina av Hśsalįnsgrunninum, Ķbśšagrunninum og Bjįlvingarstušulslįnsgrunninum hevur roknskapargrannskošanin vķst į vantandi skrivligar reglur į fleiri ųkjum. Lųgtingsgrannskošararnir eru kunnašir um, at arbeitt veršur viš at gera hesar reglur, og męla landsstżrismanninum til at hava eyguni viš, at hetta arbeiši veršur gjųrt lišugt.
Hśsalįnsgrunnurin varš upprunaliga stovnašur viš Ll. nr. 49 frį 30. mei 1964 um Hśsalįnsgrunn. Ķ višmerkingunum til lógina varš vķst į, at av tķ at taš var so tungt hjį fólki at reisa bśgv og so trupult at fįa lįn, varš taš hildiš at vera ein samfelagslig uppgįva at lętta um hjį hesum og veita lagalig lįn til sethśsabygging, og var hetta endamįliš viš lógini. Hśsalįnsgrunnurin hevur onki sethśsalįn veitt sķšani 1994, og nógvir sethśsaeigarar hava goldiš lįn sķni aftur, m.a. tķ rentan hevur veriš hęgri enn hjį ųšrum peningastovnum.
Ķ įrsfrįgreišingini ķ roknskapinum hjį Hśsalįnsgrunninum fyri 1996 veršur bošaš frį, at Hśsalįnsgrunnurin hevur ętlanir um at skipa so fyri, at mųguleikar vera fyri alternativari ķbśšabygging, t.v.s. smęrri ķbśšir til yngri, eldri og rųrslutarnaš. Ķ įrsfrįgreišingini ķ roknskapinum hjį Hśsalįnsgrunninum fyri 1997, dagfest 18. juni 1998, veršur bošaš frį, at eftir ętlan fara Hśsalįns- og Ķbśšagrunnurin uppķ ķtųkiligar byggiętlanir ķ 1998. Av įrsfrįgreišingini ķ roknskapinum hjį Ķbśšagrunninum fyri 1997, dagfest 19. desember 1998, gongur fram, at Hśsalįnsgrunnurin hevur įsannaš, at ein nżggj ringrįs treingir til į ķbśšamarknašinum, og tķ fer Hśsalįnsgrunnurin saman viš Ķbśšagrunninum at taka stig til at byggja og fķggja nżggjar ķbśšahęttir. Eisini gongur fram, at Hśsalįnsgrunnurin įsannar, at nóg mikiš er til av vanligum sethśsum ķ landinum, undantikiš ķ hųvušsstašnum.
Uppį fyrispurning frį lųgtingsgrannskošarunum, um virksemiš hjį Hśsalįnsgrunninum er ķ trįš viš upprunaliga endamįliš viš lógini, hevur Almanna- og Heilsumįlastżriš bošaš frį, at ętlanir eru um at gera įvķsar broytingar, og at mųguligar lógarbroytingar verša framdar ķ komandi tingsetu.
Lųgtingsgrannskošararnir halda, at ręttasta mannagongdin er, at ętlaša virksemiš hjį Hśsalįns-, Ķbśša- og Bjįlvingarstušulslįnsgrunninum beinleišis veršur tikiš viš į fķggjarlógina, so lųgtingiš fęr innlit ķ ętlaša virksemiš, og fęr hųvi til at įseta įrligu fķggjarligu karmarnar. Lųgtingsgrannskošararnir męla eisini til, at heimildirnar til lįntųku ķ §§ 4 og 17 ķ Ll. nr. 118/1997 verša strikašar.
Lųgtingsgrannskošararnir hava heft seg viš, at į eykajįttanarlógini fyri desember 1998 veršur ein lųgujįttan til bśstovn į serforsorgarųkinum hękkaš til 3,9 mió.kr. og jįttanarslagiš broytt til "onnur jįttan", vķsandi til, at landsstżrismašurin ętlar at stovna eitt sjįlvsognarfelag. Peningurin skal nżtast til stovnsfę, og veršur upphęddin ein partur av fķggingini til tey hśs, ętlanin er at keypa. Vķst veršur į, at sambęrt lógini um Hśsalįnsgrunnin hava Ķbśšagrunnurin og Hśsalįnsgrunnurin heimild at fķggja tķlķk hśs/sambżlir, um eigarin letur eginpening uppį minst 15%.
Um tęr 3,9 mió.kr. verša nżttar til eginpening, ber til at gera ķlųgur fyri ķalt 26 mió.kr. Lųgtingsgrannskošararnir meta taš vera skeivt į henda hįtt at leggja almennar ķlųgur uttanfyri fķggjarlógina. Lųgtingsgrannskošararnir hava sęš vištųkurnar fyri umrųdda sjįlvsognarfelag/sjįlvsognarstovn. Av hesum gongur fram, at veršur sjįlvsognarstovnurin tikin av, veršur taš, sum eftir er, goldiš aftur til stovnaran. Lųgtingsgrannskošararnir męla til, at hesin "sjįlvsognarstovnur" veršur tikin av, og at ķlųgur į hesum ųki framyvir verša jįttašar į fķggjarlógini.
1. višgerš 7. aprķl 1999. Mįliš beint beinleišis til 2. višgerš.
2. višgerš 13. aprķl 1999. Uppskot til samtyktar samtykt 30-0-0. Mįliš avgreitt.


c: text/html

text:
Virkissamleiki
– Fyritøkur kunnu trygt lata upplýsingar millum sín
Seinnu árini hava føroyskar fyritøkur og almennir stovnar ment sínar skipanir, og fleiri arbeiðspláss eru í dag nærum pappírsleys.
Áður sendu fyritøkur og tað almenna upplýsingar millum sín við at taka avrit av skjølum, og hesi somu skjøl vóru skjalfest í ringbindum fleiristaðni sum skjalprógv fyri arbeiði og gjørdar avtalur millum partar.
Í kjalarvørrinum á tøkniligu menningini hevur ein valt at kopiera hesa arbeiðsgongd, so at tað oftast eru somu upplýsingar, sum verða goymdar talgilt fleiri ymisk støð. Tá ið upplýsingar verða dagførdar einastaðni, men ikki allastaðni, koma tó støður í, har upplýsingar eru skeivar.
Tað er ynskiligt at fáa skil á hesum, so at upplýsingar verða goymdar á einum og sama stað, har hetta er gjørligt, so meðan partarnir, sum hava heimild og tørv, kunnu fáa atgongd til teirra og kunnu nýta tær. Tí er tørvur á at kunna flyta upplýsingar millum ymisku skipanirnar hjá fyritøkum og stovnum á ein einfaldan og tryggan hátt.
Somuleiðis hevur borgarin tørv á at kunna eyðmerkja eina fyritøku ella skipan, soleiðis at tryggjað verður, at tær upplýsingar, sum verða lætnar, verða lætnar røttu fyritøkum og stovnum. Som partur av myndlinum fyri talgilda samleika er tí tørvur at seta í verk ein virkissamleika.

robotstxt: allowed

filter: keep


text:
Mórubróðir (moraættin)
Guttigadus latifrons Holt & Byrne, 1908
Stødd: Mórubróðir verður upp í 19 cm úr trantinum aftur í klingruna.
Dýpi: Hann er við botnin og uppfrá, á dýpum millum 770 m og 1875 m.
Litur: Inni í kjaftinum og í táknaholunum er hann dimmur, annars veitst einki um litin.
Teinar: R1 + R2 69-82; G 61-76.
Lýsing: Tjúkkastur er mórubróðir um bulin, hann hevur klæna klingru og tvær ryggfjaðrar, mest sum samanvaksnar. Fremra er lítil og tríkantað, hægst framman. Fyrsti teinur er eins høgur ella eitt sindur hægri enn teinarnir í aftaru ryggfjøður. Aftara ryggfjøður er long, kemur heilt aftur í klingruna. Gotfjøðurin er næstan eins long, og hon kemur næstan fram á hálva uggafjøðurina. Sterturin er lítil og rundur. Uggafjaðrarnar eru smáar, og tær eru festar beint undir fremra enda á fremru ryggfjøður. Mórubróðir hevur smalar og nakað langar búkfjaðrar. Finnan er sera lítil. Kjaftklovin kemur aftur undir hálvt eygað. Høvdið er stórt, um 21-24% av heildarlongdini. Hann hevur stór eygu, og gronin er umleið líka long sum eygnatvørmátið. Hetta fiskaslagið er lítið kent.
Eyðkenni: Lítli fiskurin, stóra høvdið og klæna klingran.
Týdningur: Mórubróðir hevur ikki vinnuligan týdning.
ís: Mórubróðir
Mouritsen, Rógvi: Fiskar undir Føroyum. Føroya Skúlabókagrunnur og Fiskirannsóknarstovan. Tórshavn. 2007.
Toskafiskar Gadiformes
Hópurin við toskafiskum hevur 9 ættir 75 slektir og 555 sløg.
Undir Føroyum eru 5 ættir ið hava 26 slektir og 36 sløg:
Teir hava heldur stórligt høvd. Teir hava eina til tríggjar ryggfjaðrar og eina ella tvær gotfjaðrar, summir hava stert, aðrir bert ein spíss. Á nøkrum sløgum er roðslan lítil og sløtt, á øðrum stór og rísin. Á flestu sløgunum eru uggafjaðrarnar aftari enn búkfjaðrarnar.
Nógv av sløgunum hava grunnnøs.
Teir eru bæði á grunnum og djúpum vatni. Við Føroyar liva allir toskafiskarnir í sjónum, men okkurt slag úti í heimi er í feskum vatni, og nøkur eru í blandingsvatni.


text:
Róðrarsamband Føroya bjóða aftur í ár til Kiwanis Róðrar-Kupp, ið er ein skúlaróðrarkapping. Í ár hava eisini 5. flokkarnir møguleika at verða við, og sum nakað nýtt hava vit hugsað, at teir minnu skúlarnir kunnu luttaka við øllum sínum næmingum í einum bólki.
Bólkarnir í ár eru:
5. flokkar (minimum 10 næmingar)
6. flokkar (minimum 10 næmingar)
7. flokkar (minimum 10 næmingar)
5.-6. og 7. (minimum 10 max 24 næmingar)
Kappróður er tjóðarítrótt okkara, og vit í RSF halda, at hann eigur at verða ein natúrligur partur av undirvísingini. Her verður serliga hugsað um lærugreinina ítrótt.
Dansk Forbund for Roning hevur gjørt undirvísingartilfar, sum RSF er sloppið at nýta. Tilfarið hevur fingið góða undirtøku í Danmark. Í 2017, sum var royndar ár hjá RSF, luttóku 15 flokkar við 175 næmingum.
Undirvísingartilfarið (mellemtrin), inniheldur fýra skúlablokkar á umleið 90 min. hvør. Tveir blokkar í ítróttarhøll/stovu og tveir blokkar á róðrarmaskinu. Um skúlin ikki eigur Concept 2 róðrarmaskinur, so eru flestu kappróðrarfeløg áhugað í at læna flokkunum teirra maskinur í neystinum.
Undirvísingartilfarið rúmar næmingatilfar og tilfar til læraran. Tilfarið til læraran er sera nágreiniligt, tí er ikki neyðugt hjá læraranum at hava nakran kunnleika til rógving, áðrenn farið verður í gongd. (undirvísingartilfarið liggur undir hesum sama bredda)
Ætlanin hjá RSF er at bjóða teimum flokkum/skúlum, sum velja at fylgja tilfarinum hjá Kiwanis Róðrar-Kupp til Tórshavnar einaferð í apríl/mai. (Dato, stað, og hvussu tilmeldast skal, kemur seinni). Her verður kappast um at finna Føroya stinnastu flokkar og skúlar í rógving. Kappingin er ein stafett uppá 4000m, har kravið er, at allir næmingar í flokkinum luttaka. Undantøk kunnu tó í serligum førum verða givin.
Meiningin er, at skúlarnir taka kontakt við kappróðrarfelagið í nærumhvørvinum og avtala, nær teir kunnu sleppa í neystið at venja.
Sum vit vita, so er støddin á skúlum og harvið eisini flokkum sera ymisk í Føroyum. Fyri at geva teimum smærru skúlunum sama møguleika sum teimum stóru, ynskir RSF, at skúlar við flokkum undir 10 næmingar fáa møguleika at gera felagslið. Felagsliðini skulu rúma øllum næmingum í 5.-6. og 7. flokki. (teir skúlar hava bara upp til 6. flokk, so er tað næmingar í 5. og 6.) Hetta verður gjørt fyri at koma uppá 10 næmingar, sum er minsta markið fyri luttøku. Tveir ella fleiri smáir skúlar kunnu eisini leggja saman fyri at manna lið. Tó er kravið tað sama, allir næmingar í 5.-6. og 7. flokki skulu verða við á felagsliðnum.


text:
Sámal Matras Kristiansen, studentaskúlalærari, hevur gjørt hesar undirvísingargongdirnar, sum er til hádeild fólkaskúlans og miðnám.
At arbeiða við burðardyggari menning snýr seg ikki bert um at skilja nøkur viðurskifti, men eisini um at duga at ítøkiligera avbjóðingar og finna loysnir. Sostatt kann arbeiðið við burðardyggari menning vera ein háttur at arbeiða nýmennandi (innovativt) við tilfari, heldur enn bert at loysa givnar uppgávur. Ein slík nýmennandi tilgongd vil somuleiðis geva næmingunum eina fatan av at hava framt eitt samfelagsgagnligt arbeiði. Tað snýr seg ikki bert um at skilja heimin, men eisini um at broyta heimin.
Flokkurin verður býttur upp í 6 bólkar bólkar (3-4 í hvørjum). Hvør bólkur velur sær eitt evni at arbeiða við. Allir bólkar hava somu arbeiðsspurningar, tó við ymiskum evni:
1) Hvørjar avbjóðingar hava Føroyar fyri at røkka heimsmálunum fyri burðardyggari menning?
2) Hvørjar loysnir kunnu setast í verk fyri at loysa hesar avbjóðingar?
Valdu evnini eru:
Í hesi talvu eru skrivað dømi um hvussu ávís undirmál kunnu raðfestast. Tað ber ikki til at arbeiða við øllum undirmálum, men við at raðfesta málini fáa næmingarnir eina vitan um hvørji evni eru frávald. Hetta kann kveikja áhuga til onkra framtíðar verkætlan í aðrari lærugrein ella á hægri lestrarstigi.
*Hóskandi er at arbeiða í felagsskjali t.d. á Office 365 ella á Google Drive.
Arbeiðið byrjar við at farið verður inn á snar.fo/heimsmál.
Her ber til at lesa nærri um hvat ymisku málini snúgva seg um. Bólkarnir velja síðani út nøkur undirmál, ið verða mett at hava týdning fyri Føroyar og/ella hava áhugan hjá bólkalimunum. Hóskandi er, at hvør bólkur velur í mesta lagi trý undirmál at arbeiða víðari við. Kjakast verður síðani um hvar til ber at finna meiri vitan um hesi evnini. Bólkalimirnir arbeiða við at uppbyggja ein vitanargrunn um evnið.
Annar blokkur:
Bólkurin velur út endaligu undirmálini. Næmingarnir byrja at svara yvirskipaðu verkætlanarspurningarnar. Finnast skulu skjøl og tøl, ið lýsa avbjóðingarnar Føroyar hava. Hetta skal setast upp í eitt felags arbeiðsskjal.
Bólkurin skrivar nakrar niðurstøður til fyrsta spurningin. Tað kunnu væl vera fleiri avbjóðingar til hvørt undirmál. Síðani byrjar bólkurin at kjakast um hvørjir møguleikar eru at loysa hesar avbjóðingar. Her er týðandi, at bólkurin hevur ein skrivara, ið skrivar niður góðu hugskotini, ið bólkalimirnir koma við. Til ber at leita sær íblástur á Netinum.
Bólkurin arbeiðir víðari við at orða loysnirnar. Tað kunnu væl vera fleiri loysnir til hvørja avbjóðing. Nú byrjar bólkurin at gera eitt Power Point-framløgu (ella líknandi), har ymisku úrslitini verða presenterað. Verður bólkurin ikki liðugur við framløguna, má hon gerast liðug heima. Um fakið hevur næmingatíð, er hóskandi at seta nakrar tímar av til hesa verkætlan.
Bólkarnir leggja fram fyri hvørjum øðrum.
(Møguliga er neyðugt við tveimum blokkum til framløgurnar)
* Um tíð er til tess, ber til at víðka verkætlanina við tveimum blokkum, har farið verður út á relevantan stovn ella fyritøku at gera samrøður um evnið. Hetta kann gerast onkran fyrra- ella seinnapart. Hesir blokkar kunnu hóskandi skjótast inn millum annan og triða blokk.
Ætlanin er, at næmingarnir í mest møguligan mun megna at finna tilfar sjálvir. Research og keldukritikk eru týðandi førleikar á miðnámi, ið eiga at venjast við jøvnum millumbilum.
Um næmingarnir ikki megna at finna tilfar sjálvir, kann lærarin tó beina næmingarnar á nøkur hent mið. Her eru nøkur dømi (ikki bindandi). Nám ynskir at samskipa vitanarbýti kring heimsmálini. Send endiliga hugskot inn um mið, ið eru vælegnað til undirvísing.
*Sig endiliga frá um okkurt leinki ikki riggar.
5) Javnstøða millum kynini:
Demokratia. Felagsskapur fyri javnstøðu
7) Burðardygg orka:
Umhvørvisstovan um burðardygga menning
Orkuskiftið. Kunningarsíða um skiftið frá fossilari til grøna orku
8) Sømilig arbeiði og búskaparligur vøkstur:
Samtak. Felagsskapur á arbeiðsmarknaðinum
10) Minka um ójavna:
Lærubókin javnstøða um inntøkubýti
> 8. Inntøkubýti
Almannastovan um lógarbundnar útreiðslur
12) Ábyrgdarfull nýtsla og framleiðsla:
Tórshavnar kommuna um umhvørvi
14) Lívið í havinum:


text:
Netbankin
Við netbankanum frá Norðoya Sparikassa kanst tú avgreiða fíggjarligu viðurskifti tíni alt samdøgrið.
Fyrimunir
Tú kanst nýta netbankan til m.a.:
- Síggja saldu
- Gjalda rokningar
- Síggja komandi gjaldingar
- Gera flytingar
- Stovna fastar flytingar
- Undirskriva skjøl
- Síggja bókingar
- Gera flytingar, hópflytingar og lønarflytingar
- Biðja um uttanlandsflyting (SWIFT flyting)
- Gjalda FI-kort eins og hesi kunnu meldast til GjaldSkipanina
- Síggja skjalagoymslu
- Skriva trygt til okkum
- Gera íløgur
Netbankin er eisini til tín, sum er millum 15-17 ár, tó við færri funkum enn vanligi netbankin.
Trygd
Norðoya Sparikassi ger í samstarvi við føroysku peningastovnarnir og SDC nógv til tess at tryggja netbankan sum best, og samstundis eru nakrar trygdarloysnir til tín, har tú kanst tryggja teldu tína ímóti teldusníkum sum heild.
NemID innritan
NemID er tín atgongd til Netbankan. Við NemID kanst tú rita inn í Netbankan á teldum og teldlum, sum hava netsamband.
Hvussu fái eg NemID?
Set teg í samband við okkum og vit hjálpa tær.
Gomul innritan
Tú ritar inn í Netbankan við einum loyniorði, sum er knýtt at einum brúkaranummari. Loyniorðið er sjálvandi loyniligt, men tú kanst broyta tað í netbankanum. Tá ið tú avgreiðir flytingar, brúkar tú eitt undirskriftarmerki, sum eisini er loyniligt og kann broytast í netbankanum.
Til tess at tryggja teg uppaftur betur fært tú eina sms-kotu á fartelefonina,tá ið tú gert stórar flytingar. Telefonnummeriðer skrásett í kundaviðurskiftum tínum í Norðoya Sparikassa. Hetta kann bert broytast í Norðoya Sparikassa og ikki í netbankanum.
Prísir og treytir
Sí tænastugjøld fyri netbankatænastur her.
Hvør kann fáa netbanka?
Allir privatkundar, sum eru 18 ár og eldri, kunnu fáa netbanka í Noroyða Sparikassa.
Tað er ein serlig avtala til kundar millum 15 og 17 ár. Henda avtala hevur við sær, at tú kanst síggja kontur, bókingar og kontuavrit uttan at gera flytingar. Á henda hátt ber til hjá tær, ið ert millum 15 og 17 ár, at seta teg inn í fíggjarviðurskifti tíni. Hetta er góð byrjan til framtíðina, áðrenn tú fert út á arbeiðsmarknaðin.


text:
Dópur
-Føðing, dópur og navnagáva
Tá ið barn verður føtt, sendir ljósmóðirin føðifráboðan til sóknarprestin / kirkjuskrivstovuna, í tí prestagjaldi har móðirin býr. Sóknarpresturin / skrivstovufólkið sendir síðani føðifráboðan til Landsfólkayvirlitið og Fólkayvirlitið í tí kommunu, har móðirin býr.
Barnið skal hava fingið navn í seinasta lagi 6 mánaðir eftir føðingina.
Tá ið barnið skal hava navn, venda foreldrini sær til sóknarprestin / kirkjuskrivstovuna við fráboðan um navnið. Navnið skal vera samsvarandi galdandi reglum. Navnabræv verður síðani latið, og sóknarpresturin / skrivstovufólkið sendir navnafráboðan til Landsfólkayvirlitið, Fólkayvirlitið í tí kommunu, har móðirin býr, og Navnanevndina.
Eru foreldrini ikki gift er neyðugt at hava fingið greiði á faðirskapssakini frammanundan.
Skal barnið umframt navnagávu eisini doypast, venda foreldrini sær somuleiðis til sóknarprestin / kirkjuskrivstovuna við fráboðan um navn og faddrar.
Undan dópinum hava foreldrini samtalu við sóknarprestin og / ella tann prestin, ið doypa skal.
Eftir dópin verður dópsbræv latið og sóknarpresturin / skrivstovufólkið sendir umframt navnafráboðan eisini dópsfráboðan til Landsfólkayvirlitið, Fólkayvirlitið í tí kommunu, har móðirin býr, og Navnanevndina.
Verður eitt barn doypt aðrastaðni, enn tað er skrásett, boðar sóknarpresturin / skrivstovufólkið skrásetingarstaðnum frá. Foreldrini kunnu tá fáa dópsbræv bæði í tí prestagjaldi, har barnið varð skrásett, og har tað varð doypt.
Navnagáva má fara fram á skrásetingarstaðnum.
Vilja foreldur, ið búgva í Danmark, hava barn sítt doypt í Føroyum, mega tey lata prestinum, ið doypa skal, viðkomandi skjøl við upplýsing um barn og foreldur. Hesi skjøl fáast á kirkjuskrivstovuni í tí kirkjusókn, har foreldrini hoyra heima í Danmark.
Við tað at danski navnalistin yvir góðkend nøvn ikki samsvarar við hin føroyska, kann tað vera skilagott at navngeva barnið áðrenn komið verður til Føroya til tess at sleppa undan stríði um nøvn.
Búgva foreldur aðrastaðni enn í Danmark, mega tey somuleiðis hava tey neyðugu skjølini við, sum galdandi eru í tí landi, har tey búgva.
Fólkakirkjan doypir bæði børn og vaksin.
Tá ið talan er um vaksnamannadóp skal presturin veita honum / henni, ið doypast skal, frálæru undan dópinum.
Dópurin er eitt sakramenti, tað merkir: ein heilag gerð innsett av Jesusi sjálvum undir sjónligum tekni, sum er vatnið.
Dópsboðið
“Og Jesus steig fram og talaði til teirra og segði: “Mær er fingið alt valdið í himli og á jørð. Farið tí og gerið øll fólkasløgini til lærusveinar mínar, við tað at tit doypa tey til navns faðirsins og sonarins og hins heilaga anda, og við tað at tit læra tey at halda alt tað, ið eg havi boðið tykkum. Og sí, eg eri við tykkum allar dagar alt til veraldar enda.”” Matt. 28,18-20.
“Men tá ið góðska og mannakærleiki Guðs, frelsara várs, vórðu opinberað, frelsti hann okkum, ikki fyri rættferðar gerninganna skuld, sum vit høvdu gjørt, men av miskunn síni, við baði endurføðingar og endurnýggjanar í heilagum anda.” Tit. 3,4-5.
Í dópinum verða vit endurfødd og fáa fyrigeving syndanna og Heilaga Andan.
“Men Pætur segði við teir: ”Vendið um, og ein og hvør tykkara lati seg doypa í navni Jesu Krists til fyrigevingar syndanna, og tit skulu fáa gávu heilaga andans.”” Áps. 2,38.
Soleiðis gerast vit limir ikki bert í fólkakirkjuni, men eisini á likami Krists, sum er heilaga kirkja hansara bæði á jørð og á himni.
Neyðugt er at trúgva og at liva í tí, sum dópurin gevur.
“Vit eru tí grivin við honum við dópinum til deyðans, til tess at eins og Kristus varð vaktur upp frá deyðum við dýrd faðirsins, soleiðis skulu vit eisini ganga í nýggjum levnaði.” Róm. 6,4.
Hvør kann vera faddur?
Til tess at standa faddur krevst, at viðkomandi er doyptur við kristnum dópi. Tað merkir sostatt, at fólk úr øðrum kristnum kirkjum og samkomum kunnu standa faddur. Vegleiðandi kann sigast, at fólk um fermingaraldur kunnu standa faddur.
Tala til foreldur, faddrar og kirkjulið í sambandi við barnadóp:
“Tit, ið eru foreldur og faddrar at hesum barni, kunnu nú vitna, at tað er doypt til navns Faðirsins og Sonarins og Heilaga Andans og er vorðið limur í hinum heilaga samfelagnum - kirkju Jesu Krists.
Vár Harra Jesus Kristus hevur boðið okkum bæði at doypa og læra tey doyptu at halda alt tað, ið hann hevur boðið okkum. Tá ið børnini tí verða doypt í tí væntan, at tey verða lærd upp í hinum kristna barnalærdóminum og læra trúfesti ímóti kirkjuni, hava tit foreldur við at lata barn tykkara doypa, átikið tykkum hesa heilagu ábyrgd. Biðið fyri barni tykkara og lærið tað at biðja. Lærið tað at ganga í kirkju og at koma til Harrans máltíð, so at tað kann koma at kenna seg heima í tí kirkjuliði, sum tað nú er ein partur av og læra at elska Gud, tilbiðja hann, og tæna næstanum í kærleika. Verið bæði í hesum og í dagliga lívi tykkara barninum eitt gott fyridømi.
Tit faddrar, stuðlið foreldrunum í hesum gerningi teirra. Havið umsorgan fyri tí barni, sum tit eru faddrar at, og biðið fyri tí.
Um so verður, at foreldrini doyggja ella missa førleikan, áðrenn barnið er tilkomið, skulu tit, um tit eru har hjá og hava møguleika til tess, hava umsorgan fyri, at tað verður lært upp í hini kristnu trúnni.
Saman við foreldrum og faddrum hevur eisini kirkjuliðið sína ábyrgd og eigur at vísa umsorgan við at gera sítt til, at hetta barn verður leitt fram á trúarleið, so at tað má vaksa og búnast í kristnari trúgv og verða verandi í Kristi, eins tað nú við dópinum er gróðursett í honum.
Til tess veiti Gud okkum hjálp sína og signing.”
Tala til hin doypta, ið kann svara fyri seg (stór børn, ung og tilkomin), faddrar og kirkjulið:
“Tú ert nú í heilagum dópi vorðin endurføddur / endurfødd til at vera Guds kæra barn og limur í hini heilagu kristnu kirkjuni - kirkju Jesu Krists.
Tæna tí Harranum Gudi tínum í trúgv, tilbiðjan og tænastu. Les og hoyr orð hansara hugaliga, kom til hina heilagu kvøldmáltíðina og liva síðani sum tað sømir seg einum sonnum kristnum menniskja.
Tit, faddrar, sum nú kunnu vitna, at N er doyptur / doypt til heilaga navn hins tríeinda Guds, eiga í kærleika og umsorgan at stuðla og hjálpa honum / henni og biðja fyri honum / henni, at hann / hon má styrkjast í trúnni og liva eitt kristiligt lív.
Eisini kirkjuliðið hevur sína ábyrgd og eigur at vísa umsorgan við at gera sítt til, at N, ið nú er doyptur / doypt verður leiddur / leidd fram á trúarleið, so at N má vaksa og búnast í kristnari trúgv og verða verandi í Kristi, eins hann / hon nú við dópinum er gróðursettur / gróðursett í honum.
Til tess veiti Gud okkum hjálp sína og signing.”


text:
Mentan, forfatan og barnauppaling
- Dagur:
- 22.-23. november 2021 kl. 8:30 - kl. 15:30
- Staður:
- Hotel Hilton Garden Inn, Tórshavn
KEYP
Skeið: Mentan, forfatan og barnauppaling
Útlendingastovan skipar tann 22. og 23. november fyri skeiðinum “Mentan, forfatan og barnauppaling”. Í stuttum er skeiðið um tað at vera foreldur av øðrum uppruna í Føroyum, og um hvussu starvsfólk kunnu stuðla foreldrum í at sameina uppalingarháttir, mentanarfatan og interkulturelt samskifti.
Skeiðshaldararnir vera Jette Thulin og Mette Fegner, sum eru ráðgevar frá DRC Integration Dansk Flygtningehjælp. Tær hava holla vitan um integratión og drúgvar royndir í at arbeiða við flóttafolki og øðrum tilflytarum og at undirvísa og førleikamenna starvsfólk innan integratiónsarbeiði.
Skeiðið er viðkomandi fyri starvsfólk, sum í sínum dagliga starvi koma í samband við familjur og børn av øðrum uppruna, t.d. lærarar, námsfrøðingar, heilsufrøðingar, sosialráðgevar og familjuráðgevar.
Pláss er fyri 60 luttakarum tilsamans.
Skeiðið verður hildið 22. og 23. november frá kl. 8.30 – 15.30 á Hotel Hilton Garden Inn.
Luttakarar mugu boða frá luttøku á atgongumerki.fo áðrenn 5. november kl. 12.
Les skránna her
Deil tiltakið
Fyriskipari
Útlendingastovan
David Im og Durita Kastalag
Sigmundargøta 13
110 Tórshavn
356094 / 356099
[email protected]/ [email protected]
www.integration.fo


text:
Minnisvarðin í Gerðum
Omanfyri Oyraveg í Klaksvík stendur Minnisvarðin í Gerðum. Hann varð reistur 12. mars í 1945 til minnis um tvey vanlukkulig skalvalop, sum raktu býlingin Uppi í Gerðum í 1745 og 1765. Grótlaðaði minnisvarðin er í dag einasta ábending um, at búseting hevur verið á hesum stað.
Gerðalíð-skalvurin gjørdi um seg í tveimum umførum við 20 ára millumbili – og enntá sama dag í árinum. Fyrra skalvalopið var á Grækarismessu 12. mars 1745, tá ið ein skalvur kom bóltandi oman av Kjølinum og oman í Gerðar, har hann gjørdi stóran skaða. Bóndahúsini í Niðristovu fóru illa, og 5 fólk doyðu. Men húsini, sum fóru, vórðu bygd uppaftur á sama stað.
Júst 20 ár seinni, í skýmingini 12. mars 1765, endurtók søgan seg. Skalvurin kom við øgiligari ferð oman líðina beint ímóti bóndagørðunum, og alt fór í sor, sum fyri var. Skaðin var vanlukkuligur. Av teimum 26 fólkunum, sum vóru á teimum báðum gørðunum, doyðu 20 undir tekjum og veggjum, sum vóru kroyst niður av einum 4 metur tjúkkum skalvi av kava, gróti og eyri. Báðir bóndagarðarnir, Norðistova og Niðristova, hjallar, gróthús og fjós fóru í sor, og av 23 neytum doyðu 19.
Ongin hevur bygt aftur á staðið, har býlingurin fyrr var. Staðið kallast nú uppi í Grundum. Húsini vórðu bygd aftur longur nirði móti Borðoyavík, og tey húsini standa enn.
Aftan á hesar vanlukkur hevur onki skalvalop verið í Gerðum, og tað sigst, at slíkur skalvur heldur ikki áður hevur lopið á hesum stað.


text:
Suðuroyar Barnaverndartænasta
Endamálið hjá Suðuroyar Barnaverndartænastu er at ansa eftir at børn og ung,sum vegna sosial vandamál liva undir viðurskiftum, ið kunnu skaða teirra vælferðog menning, kunnu fáa tað hjálp, ið er neyðug fyri at greiða støðu teirra.
Eitt týðandi mál fyri barnaverndartænastuna er at syrgja fyri at hjálpin verður sett í verk saman við famjuni, at tilboðið er tað besta og at gerandisdagurinhjá familjuni ávirkast so lítið sum gjørligt.
- Tú kann venda til til Barnaverndartænastuna um tú, barn títt ella familjan hava ringar umstøður og hava tørv á hjálp til at mýkja gerandisdagin.
- Tú kann eisini seta teg í samband við Barnaverndartænastuna um tú veit umfamilju ella barn, ið tørva hjálp.
- Tú kann vera ónevndur um tú ynskir tað.
________________________________________________________________________________
Barnaverndartænastan
Telefon 611090
T-postur : barnavernd@tvoroyri.fo
Vakttelefonin eftir arbeiðstíð:283033
________________________________________________________________________________
Suðuroyar Barnaverndartænasta er skipa sum eitt samstarv millum kommunar
í oynni. Kommunustýrini velja hvør sítt umboð í barnaverndarnevndina og í
samstarvsnevnd. Samstarvsnevndin skipar umsitingina . Kommununar halda
rakstrarútreiðslurnar í mun til folkatalið.
Barnaverndarnevndin:
Malan Petersen, Fámjin, forkvinna
Amy Bech, Sumba
Maug Benjardøgg, Vágur
Birgir Veyhe, Porkeri
Barbara Gram, Tvøroyri
Sylvia Thomsen, Hvalba
Maiken Josveinsdóttir, Hov


text:
Mikudagin rennur upp hátíðarløtan, tá spælistaðið Reinsaríið í Tórsgøtu í Havn letur upp. Nú húsið stendur liðugt, er tað vorðið eitt spennandi tónleikastað, sum er gjørt av einslistum í einum næstan 200 ára gomlum pakkhúsi í miðbýnum.
Tað er upprunaliga bygt í 1830 sum pakkhús hjá einahandlinum á eini grund, sum síðst í 1700 talinum hýsti einari langari goymslulon hjá Niels Ryberg. Konsulin Hansen í Tinganesi átti pakkhúsið um aldarskiftið 1900. Seinni átti Meiaríið húsið og brúkti tað til alt møguligt.
Har vóru bæði íbúðir, dampvaskarí og reinsarí. So at siga øll havnarfólk høvdu í mansaldrar sína gongd har. Tá kommunan hevði yvirtikið bygningin, høvdu ymisk áhugafeløg og lærugreinir í kvøldskúlanum innivist har.
Byrjaði um aldarskiftið
Tá uppskotið um at skipa Tórsgøtu sum mentanargøtu kom fram í einum mentanatáliti um aldarskiftið, var tað mestsum sjálvsagt at hugsa Reinsaríið til slík endamál burturav. Hugskotini vóru nógv, og í 2005 setti tann nýggja samgongan hjá Tjóðveldi og Javnaðarflokkinum sjøtul á at hampa húsið.
Húsið varð klætt av nýggjum uttan, nýggj vindeygu vórðu sett í, og húsið fekk ta útsjónd, sum tað hevur í dag. Hetta stóra hús var sjúnkað ikki sørt av bleyta undirlendinum, og ryggásin var sum ein bogi á at líta. Skuldi skil fáast á, mátti húsið spennast uppaftur. Tað var gjørt við sterkum donkraftum samstundis sum gólvið varð tryggjað.
Nú lá fyri at gera nakrar royndir við Reinsarínum sum tónleikastað, dansistað og samkomuhøli undir primitivum umstøðum.Tað riggaði bara væl. Summi hildu hetta vera nóg gott, men tað hildu vit ikki í býráðnum. Tí varð roynt at koma til sættis um, hvat kommunan í roynd og veru vildi við húsinum. Nakað leingi varð tøvt í eini hugmynd um, at húsið skuldi tæna nógvum ymiskum endamálum.
Góð ráð frá Mentón
Gongd fekst sum fráleið á eina ætlan um at fremja innrættingina í trimum stigum, eitt stig fyri hvørja hædd. Farið varð undir at leggja tað til rættis og tekna hæddirnar innan. So lágt vísti seg at vera millum loft og gólv í tveimum teimum niðastu hæddunum, at tað hóskaði ikki nóg væl til samkomurúm og tónleikahøll.
Endaliga gjøgnumbrotinum hugsi eg, at tónleikafelagið Mentón kom við. Felagið hevur alla tíðina sýnt stóran áhuga fyri verkætlanini. Ein dagin hevði felagið aftur biðið um fund við umboð fyri mentamálanevndina.
Rógvi á Rógvu hevði við sær eitt uppskot frá Mentón um at lata upp millum niðastu og næstniðastu hædd at sleppa burtur úr tveimum trongum hæddum, sum góvu lítla meining sum alment tónleikahøli, og samansjóða hesar báðar hæddirnar. Tað var skjótt at síggja, at hetta fór at verða mikið rúmsáttari og nógv betri bæði fyri áhoyrarar og tónleik.
Uppskotið vísti seg at fáa undirtøku millum býárðslimir. Arkitekturin helt hetta eisini vera ein funnan fress og hevur síðani evnað hølini til út frá hesum tonkum og teimum umstøðum, sum annars vóru í húsinum.
Akustikkur og handverk
Eins og býráðslimir legði Mentón stóran dent á tey akustisku viðurskiftini. Hesum tók býráðið undir við, og tað hevur eisini ásannað, at eitt spælistað av hesum slag má eiga neyðugan tekniskan útbúnað sjálvt, sum altíð er tøkur hjá brúkarum, sum bjóða seg fram.
Arkitektavirkið Kontrast hevur teknað. Tey hava royndirnar at laga gomul hús til nýggjar nýtslur. Ljóðfrøðingurin Johs. Steingrund hevur ráðgivið í akustiskum spurningum. Húsavarðatænastan hevur staðið fyri meginpartinum av innandura arbeiðnum seinasta umfarið, og onnur feløg og einstaklingar hava verið meir og minni uppi í øll hesi árini.
Við teirri góðu ráðgeving og tí góða handverki, sum framd eru á Reinsarínum, er lítil ivi um, at høvuðsstaðurin nú fær eitt spælistað til tónleik, sum við umhvørvi, innrætting og virkismøguleikum stendur mát við tað besta.
Allar fortreytir skuldu sostatt verið fyri, at hetta fer at taka seg væl upp og verður enn ein møguleiki at menna føroyska tónleikalívið. Loyvi mær at ynskja øllum tónleikarum og tónleikahugaðum góða eydnu við virkseminum og gott samstarv við Reinsaríið.
Jógvan Arge
---


text:
Samstarv um uppgávur og/ella starvsvenjing.
Visit Runavík
Visit Runavík bjóðar seg fram at samstarva við lesandi í mun til starvsvenjing og uppgávur.
Uppskot til evni kunnu til dømis vera ferðavinna, samskifti ella økismenning, ið øll eru týðandi partar av okkara virksemi . Í sambandi við starvsvenjing fært roynt tína vitan í verki og sleppur at loysa ítøkiligar uppgávur. Starvstíðin er vanliga ein lestrarhálva, men kann lagast eftir tínum umstøðum. Starvið er ólønt.
Ert tú áhugað/ur at samstarva, bílegg eitt JobPrát ella kom og vitja okkum á bási 16 í Klingruni.


text:
Eins og undanfarin ár skipar Nes kommuna fyri Várdøgum í 2020. Várdagar eru altíð í vikuni undan árliga Bátafestivalinum á Toftum, fyrsta leygardag í mai, sum í ár er 2. mai.
Várdagar eru í tíðarskeiðnum frá 25. apríl til 2. mai. Byrjað verður, sum vanligt, við ruddingardegi, leygardagin 25. apríl. Seinni verður lýst við skránni fyri ruddingardegnum og hinum Várdøgunum.
Várdagar er eitt fólksligt tiltak fyri allar borgarar í Nes kommunu og gestum úr øllum Føroyum og ferðafólkum. Øll eru vælkomin til tiltøkini, tey flestu eru ókeypis.
Fyrireikingin við skránni er væl ígongd. Felagsskapir ella einstaklingar, sum ynskja at skipa fyri tiltøkum og fáa tey við í skránna fyri Várdagarnar, eru vælkomin at seta seg í samband við Nes kommunu, nes@nes.fo, í seinasta lagi 15. mars.
Hetta er sjeynda ári á rað, at Nes kommuna skipar fyri Várdøgum.


text:
14-10-2021
Fiskepigernes Fagforening 100 ár
Komandi ár, hin 29 januar 2022, verður Fiskepigernes Fagforening 100 ár. Fiskepigerne er nógv tað elsta kvinnuliga fakfelagið í landinum - tey næstu komu ikki, fyrr enn farið var inn í tríatiárini.
Á Tvøroyrar Skjalasavni verður dagliga eitt stórt arbeiði gjørt fyri at fáa savnað søguna Tvøroyrar, og bygdirnar kring fjørðin, og í hesum sambandi slepst ikki undan fakfeløgunum, ið høvdu so ómetaliga stóran týdning fyri gongdina í býnum og síðan í øllum Føroyum sum heild.
Ætlanin er at markera dagin næsta ár og í tí sambandi vil Tvøroyrar Skjalasavn heita á fólk, ið meta seg eiga tilfar frá søgu felagsins, ella vita um onnur ið gera, um at seta seg í samband við savnið. Longu nú hevur savnið rúgvismikið tilfar í varðveitslu, men Kári Jespersen, Savnsleiðari, og Jens Pauli Nolsøe, savnsvørður, eru ikki í iva um, at enn meiri tilfar finst kring landið.
Tí, hevur tú viðkomandi tilfar, ella veit um onkran sum hevur, ver so hjartaliga vælkomin at seta teg í samband við savnið. Eitthvørt tilfar viðvíkjandi søguni kring fjørðin, er altíð vælkomið og kærkomið.
Viðfesta myndin, vísir brot av fyrstu gerðabókini hjá Fiskepigernes Fagforening, frá 1922.
Til ber at ringja til savnsleiðaran, Kára Jespersen, á tlf. 217259 ella at senda teldupost á karij@tvoroyri.fo .


text:
Archive for the ‘Uncategorized’ Category
Europa teskar
Vit liva í eini tíð, tá vit eru noydd at taka støðu í málum, sum eru grundleggjandi fyri okkara framtíð, samstundis sum vit ikki vita, um vit eru keypt ella seld. Tora vit t.d. at finnast at muslimum, tá teir fremja illgerðir? Gerast vit ikki tá rasistisk og dyrka ein mentanarfíggindaligan hugburð? Og tora vit at finnast at Ísrael? Gloyma vit ikki tá, hvat jødunum var fyri ikki minst í 1940’unum, og gera vit okkum ikki tá inn á Guds útvalda fólk. Soleiðis sveiggja tankarnir fyrst annan vegin og síðan hinvegin, og stríðið, sum var orsøk til vinglið, kann halda fram ótarnað.
Vit standa, sum høvdu vit bitið í lort.
Í okkara heimsparti stendur tann sonevnda eurosentrisman fyri skotum. Eurosentrisma er í stuttum at halda, at bara vit her í Europa eru nakað, vit skara framúr, Europa er tann framkomni heimsparturin og øll onnur eru tilafturskomin, undarlig, perifer, hava lítið og onki at bjóða av veruligum týdningi.
Hesin hugsunarháttur hevur í seinnu helvt av 20. øld fingið eitt skot fyri bógvin. Tað er ikki politiskt eftirfarandi longur at taka ein heimspart fram um ein annan, tí allir heimspartar hava sínar dygdir, hóast teir eru ymiskir. Henda sannroynd gav europearum ein sovornan hvøkk, at teir ikki longur tordu at føra tað fram, sum veruliga var vert at halda fast við, m.a. tað sum eru sprottið úr upplýsingastevnuni.
Nei, frælsið kann ikki stigbendast longur. Øll eru fræls á sín hátt, sjálvt tey, sum opinlýst eru ófræls.
Vit kunnu finnast at, at fólk verða fongslað fyri politiska sannføring, og biðja tey londini, sum brúka slíkan framferðarhátt, um at skamma seg, men at fara at finnast at sjálvari skipanini í slíkum londum er ikki bara frekt, men beinleiðis nasvíst. Hyggið tit bara eftir tykkum sjálvum, er tá ofta svarið. Og vit bakka og skammast full av skuldarkenslum.
Her er tað sjálvrættvísið, sum stingur sítt høvur fram.
Sjálvrættvísi er ein háttur at skilja heimin, sum ger, at eg haldi meg í hvussu er á summum økjum at hava meira rætt enn onnur. Og hesin avlopsrættur gevur mær rætt til at finnast at fólkum, sum ikki meina tað sama sum eg, ja gera tey óttafull, flenna at teimum, gera teimum ónáðir ella tað, ið verri er. Og sjálvrættvísi er næstan vorðin til aðalhugsunarhátt í okkara tíð. Vit eru ikki í dialogi longur, nei, vit proklamera ella senda út rættleiðingar, og her í Føroyum flenna vit eftir Sea Shepherd ella eitt nú býttu fiskifrøðingunum.
Sjálvrættvísi ger tað ómetaliga trupult og tungt at skulu viðurkenna egnar feilir ella mistøk.
Ein stuttligt søga var einaferð herfyri, tá elektroniska gjaldsskipanin hjá bankunum (PBS) gekk fyri. Føroyingar á ferð í útlondum máttu bróta shoppingina av, tí gjaldskortini virkaðu ikki, og tað varð ført fram, at orsøkin til steðgin lá í Føroyum. Fólk vóru á gosi og skelkað, ikki so nógv av, at tey vórðu noydd at steðga á við keypinum, men at feilurin skuldi vera hendir í Føroyum. Tí feilir henda jú ikki í Føroyum! Vanliga vildi ein søga sum henda, kom hon fyri í t.d. Danmark, als ikki verið løgd til merkis. Tí hvønn týdning hevði tað, um feilurin nú lá í Viborg ella Aabenraa? Tað avgerandi var, at skipanin fekst at virka aftur, og at átøk vórðu gjørd, so feilurin helst ikki skuldi henda aftur. Men so hendi tað, Gud havi lov, nakrar dagar seinni, at PBS noyddist at viðganga, at umrøddi feilur kortini ikki lá í Føroyum, men hjá onkrum handli onkustaðnis í Danmark. Tá lættið.
Nú skal tað ikki skiljast so, at sjálvrættvísi er eitt føroyskt fyribrigdi, hóast henda sóttin hevur gott tak á okkum føroyingum. Nei, sjálvrættvísi er ein strategi fyri at yvirliva, í øðrum førum fyri at sleppa at fremja harðsskap, terror o.s.fr. Tað verður truplari at síggja nakað sosialt ella tjóðskaparligt valdsligt liggja til grund fyri tí, sum sjálvsrættvísið letur upp fyri.
Stórveldi berjast til fánýtis móti tí stálsetta og eirindaleysa sjálvrættvísinum, men verða gjørd til láturs og eyðmýkt, um tað so í bardaga við illa útgjørdar knæbóndur. EU má leggja kongin í stríðnum við pinkalítlu Føroyar, sum sigur seg hava allan rættin við sína lið. Stóru landsliðini úti í heimi skulu ikki koma her og billa sær inn, at tey skulu vinna á okkum. Vit hava rætt at vinna av og á og fara at gera tað, tí tað er júst henda kensla, sum drívur verkið.
Sjálvrættvísi er í sjálvum sær ikki nakað skeivt ella ómoralskt. Tað kann vera ein neyðug drívmegi, t.d. okkara tjóðskaparstríð. Men tað kann eisini hava avleiðingar við sær, sum ikki áttu at verið góðtiknar. T.d. imperialismu ella kolonialismu, kríggj og kúging. Men tá kunnu vit kanska aftaná biðja um umbering.
Fleiri halda, at Europa er á eini skeivari kós og er um at missa takið á heiminum, ja, missa seg sjálvan burtur. Europa er av álvara vorðið kvøldlandið. Tað kann væl vera.
Ein grund kann eitt nú vera, at øll spæla ikki eftir ásettum reglum, men loypa á har, tey síggja ein veikleika.
Onkuntíð kundi man kortini ynskt sær eitt sindur meira av eurosentrismu, at man tordi at standa við tað besta, sum kanska serliga Europa hevur fostrað, t.d. fólkaræði, talu- og skrivifrælsi, at átrúnaður skal vera ein privatsak o.s.fr. Hetta er tann góði arvurin hjá Europa. Men Europa hevur eisini ein tungan arv at dragast við. Hjá Europa kann øll 20. øld skírast sum ein svørt øld við ræðuleikum, sum tað er ilt at ímynda sær. Ei undur í at Europa ofta teskar heldur enn at rópa. Viðhvørt hevur tú kortini varhugan av, at lítlu Norðurlondini tora betur at tala at enn onnur størri lond, hví tað so man vera.
Nei, lætt er tað ikki, men tað hevði verið ynskiligt, at tað varð loyvt okkum øllum at taka sjálvstøðuga støðu, uttan at skuldarkenslan skal gera teg málleysan ella til ein vingluskølt.
Í gjónni millum sjálvrættvísið og skuldarkensluna eru útlitini fyri dialogi smá.
Føroyar í myndum
Tú kanst siga nógv um Havnina, men har eru mangan áhugaverdar listaframsýningar. Góðar framsýningar eru ein partur av okkara mentaskapan, og so upplýsa tær ofta um ymist, sum vit ikki vistu av var til. Tað er ofta lættari at fara á framsýningar, enn tað t.d. er at lesa bøkur um eitt evni, tí á framsýningini er borðreitt fyri tær, so tú kanst fáa tær tað, sum tær lystir ella dámar. Og tú upplivir saman við øðrum.
Steinprent á Skálatrøð er eitt av teimum støðunum í Havn, sum ger nógv burtur úr at hava framsýningar, og tað er næstan hvørja ferð, tá ið tú støkkur inn á gólvið har, at tú fært eina uppliving, og kanska okkurt verk ella onkran minnislut at hava við tær heim við.
Í gjár var eg á framsýning við fotomyndum eftir Ásmundi Poulsen (1931-2007). Hetta vóru alt svart-hvítar fotomyndir, sum hann hevði tikið í 1950-, 1960- og 1970-árunum, og sjálvur framkallað. Ásmundur Poulsen var av Eiði, men búði í Havn, og hann var sjálvlærdur fotografur. Hann tók nógvar myndir til ymisk høvi, hann gav út postkort, og hann gav saman við Hans Thomsen, sum skrivaði myndatekstirnar, í 1970-1980’árunum eisini út myndabøkurnar Føroyar í myndum.
Hesar fotomyndirnar hjá Ásmundi Poulsen, sum nú verða sýndar fram, eru dømi um, at eitt fotolistarligt rák, sum hevði sína bestu tíð beint eftir 2. verðaldarbardaga – áðrenn myndaódnina, vit nú eru mitt í – eisini rakti við hjá okkum her í Føroyum. Hetta vóru árini, tá ið fotojournalisman blómaði, og tey stóru í hesum yrki vístu, hvat røtt fotolist var. Fotomyndablaðið LIFE Magazine var eisini at fáa í Føroyum, og haðani kundu tey, sum vildu nakað við fotografering, fáa íblástur til myndaevni, kompositión, hvussu myndirnar kundu ella áttu at skerast, og hvussu tú brúkti ljósið. Tey, sum arbeiddu í yrkinum, høvdu harumframt uttan iva eisini høvi at lesa fakbløð og fáa íblástur haðani.
Tað er kanska tí, at tú heldur, at hesar myndirnar, sum nú verða sýndar fram í Steinprenti, hava onkran skyldskap við hesi nevndu gullárini í fotolistini. Myndirnar hjá eitt nu Cartier-Bresson, Robert Capa, Bill Brandt og Margaret Bourke-White renna fram fyri teg, men kortini er ikki talan um herming, tí hesar myndirnar hjá Ásmundi Poulsen eru føroyskar.
Tað er altíð nakað sermerkt við svørt-hvítum fotomyndum. Kanska okkurt nostalgiskt, men myndirnar hava eisini okkurt egið við sær. Hesar myndirnar á framsýningini eru av landslagi og fólki, vanligum fólki og av teimum kendu, sum tá vóru kend ella hildu seg vera nakað í Havn. Myndirnar av kongavitjanum eru nú nakað heilt fyri seg, og tær tríggjar donsku prinsessurnar fara ikki frá mær aftur, tí tær minnist eg frá mínum barnaárum, tá tær vitjaðu her í Sørvági.
Hóast nógvar myndir eru av arbeiði ella fólkum, so eru hetta ikki sjangru- ella fólkalívsmyndir, men myndir, sum tala sjálvar, ja, tað knýtir seg ein meira ella minni eyðsýnd frásøgn ella eitt narrativ til tær. Tað er ikki líkamikið, hvørjum myndin er tikin av, og hvussu hon er tikin. Tað liggur ein tanki aftanfyri, hóast myndirnar onkuntíð bera brá av skundmynd, snapshot, og tað er júst tað aftanfyri, sum er áhugavert. Og so tað fototekniska sjálvandi, sum eg tíverri ikki havi nóg gott skil á. At Ásmundur Poulsen hevur dugað við mótljósi, tað haldi eg fleiri dømi eru um á framsýningini, men hann er kortini fjølbroyttur og roynir ymsar hættir at taka myndir.
Nú kann ein kanska spyrja, hvat tað er, sum fotografurin vil við sínum myndum. Nógv vilja uttan iva vísa sítt kynstur, og harvið kanska gerast rík ella kend. Onnur vísa á vakurleikan í lívinum, og royna at fáa okkum at geva hesum ans, ella á ræðuleikarnar, so at vit kanska vakna og tala at. Fotomyndir hava sanniliga eisini verið og verða framvegis misbrúktar í politiskari propaganda ella í lýsingum. Kanska er misbrúk ikki rætta orðið, tí eisini í propaganda og lýsingum ber til at varðveita reinlyndið.
Eg veit sjálvandi ikki, hvat Ásmundur Poulsen hugsaði ella ætlaði við sínum myndum, men tað er kanska heldur ikki so avgerandi. Myndirnar eru stillførar, vakrar, uttan at vera sentimentalar.
Hendan framsýningin við fotomyndum hjá Ásmundi Poulsen, sum dóttirin Kinna Poulsen hevur skipað fyri, er á mangan hátt sermerkt. Her hava vit høvi at síggja føroyska fotolist, sum nógv neyvan vistu um var til, og vit sleppa at líta aftur í tíð og at hugsa, at, ja, soleiðis kundi ella mundi tað eisini vera.
Til framsýningina er gjørt eitt katalog við øllum myndunum á framsýningini, sum forlagið í Støplum við John Dalsgarð gevur út.


text:
Ćtlanin at gera ábřtur á ítróttarhřllina í Kollafirđi hevur fingiđ eitt skot fyri bógvin.
Tórshavnar Býráđ ćtlar nevniliga at taka eina millión krónur av játtanini til ítróttarhřllina og ístađin brúka hana til at leggja sjóhita í Müllers Pakkhús í Havn.
Meirilutin í fíggjarnevndini sigur, at endamáliđ er at skipa og víđka Skálatrřđ til at verđa ein virknan býarpart, har dentur eisini skal leggjast á mentanarstovnar.
- Müllers Pakkhús er týđandi mentanarpallur hjá kommununi og partur av sama řki, verđur sagt í upskotinum.
Tí ćtlađi meirilutin at taka 1 mió 89.000 krónur av játtanini til ítróttarhřllina og leggja sjóhita í pakkhúsiđ ístađin.
Ćtlanin var at býráđiđ skuldi samtykkja hetta á fundi hóskvřldiđ, men tađ kom ongantíđ so langt sum til atkvřđugreiđslu.
Í býráđsfundinum varđ fřrt fram, at mentanarnevndin hevđi ikki havt hřvi til at siga sína hugsan um máliđ. Tí varđ tađ beint til viđgerđar í mentanarnevndini og verđur so lagt fyri býráđiđ aftur seinni til endaliga avgerđ.
Heđin Mortensen vísir á, at verkćtlanin í Kollafirđi hevur ligiđ still síđani í vár, og har er einki hent. Hinvegin er klárt at bjóđa Müllers Pakkhús út. Tađ merkir ikki, at ítróttarhřllin ikki verđur gjřrd, tí tađ verđur hon, sigur hann.
Men tađ vóru ikki allir býráđslimir, sum vóru so fegnir um hesa ćtlanina
Jógvan Arge helt at tađ er púra burturviđ at stjala eina millión frá ítróttarhřllini í Kollafirđi og brúka tađ til sjóhita í Havn, sum hann málbar seg.
Hann vísir á, at tađ var longu í mei, at býráđiđ samtykti at bjóđa út arbeiđiđ at byggja aftrat ítróttahřllini í Kollafirđi. Pengar eru á ársins ílřgćtlan til endamáliđ.
Hann vísti eisini á, at tađ hevur tikiđ fleiri ár at koma so langt sum til at taka eina avgerđ um ítróttarhřllina. Máliđ snýr seg um at byggja eitt goymsluhřli upp í hana, so nýtslumřguleikarnir verđa betri.
- Og tá iđ býráđiđ hevur samtykt eitt mál, áliggur tađ borgarstjóranum at seta samtyktina í verk. Tađ hevur hann ikki gjřrt í hesum fřri, sigur Jógvan Arge.
- Í stađin kemur umsitingin í býráđnum sum ketta upp úr hřvdatrogi og vil stjala pengarnar til sjóhita í Havn viđ teirri umbering, at einki er hent í málinum.
Heldur enn at taka pengarnar frá ítróttarhřllini í Kollafirđi, mćlti Jógvan Arge, mest í meinfýsni, til at taka teir frá ćtlađu nýggju svimjihřllini í Havn, tí har er einki hent.
- Og ein svimjihřll og sjóhiti hava hóast alt meiri í felag enn ein ítróttarhřll og sjóhiti, helt hann turrisliga fyri.
- Har er eisini nógv meiri at taka av, stađfesti hann
Elin Lindenskov helt, at tađ var ein provokatión at mćla til at taka pengarnar frá svimjihřllini, tí hon fer at atkvřđa fyri řllum sum ber í sćr, at svimjihřllin missur játtan.
Eisini Jákup Dam, býráđslimur, helt, at tađ er heilt burturviđ at taka játtan frá ítróttarhřllini í Kollafirđi.
Kelda: in.fo
---


text:
Barnaarbeiði, tvingsilsarbeiði, lívshættisligar arbeiðsumstøður og mismunur ímóti kvinnum. Frágreiðingin hjá Amnesty um pálmaídnaðin vísir, at vørur hjá nøkrum av heimsins størstu vørumerkjum, eitt nú Unilever, Nestlé, Procter & Gamble, Colgate-Palmolive og Kellog’s, verða virkaðar undir út av lagi vánaligum umstøðum. Pálmáolja verður brúkt í gerandisvørum sum sjampoi og sjokulátu.
Pálmaolja er neyvan eitt tilfar, sum fær nakrar klokkur at ringja hjá tí vanliga brúkaranum. Men pálmaolja verður í dag brúkt í øllum frá sjokulátu, ísi, keks og morgunmatarvørum til sjampo, krem, sápu og varrastift. Satt at siga er pálmaolja og pálmaoljugrundað tilfar í uml. 50 % av vanligum brúkaravørum.
Wilmar International Limited stendur fyri 43 % av heimsframleiðsluni av pálmaolju. Tann asiatiska búnaðarfyritøkan og hennara veitarar eiga tær indonesisku plantasjurnar, sum Amnesty hevur hugt nærri at.
HVØRJI RÆTTINDABROT FARA FRAM?
Kanningarnar hjá okkum vísa, at børn heilt niður í átta ára aldur gera vandamikið arbeiði í plantasjunum. Hóast eitrandi evnir verða brúkt í framleiðsluni, arbeiða børnini við ongari trygdarútgerð. Tey bera tungar sekkir, sum kunnu viga upp í 25 kg, og summi teirra eru givin í skúlanum fyri at arbeiða allan dagin saman við foreldrunum.
Frágreiðingin hjá okkum vísir eisini, at teir vaksnu plantasjuarbeiðararnir eru undir ómetaliga stórum trýsti. Nógvir hava fingið álvarsamar løstir av at arbeiða við tí sera eitrandi evninum paraquat, sum við sama lag verður brúkt í plantasjunum. Eins og ES og onnur hevur Wilmar International alment bannað evninum.
Tey stóru dagligu framleiðslukrøvini hava stóra ávirkan á ta kropsligu heilsuna hjá arbeiðarunum. Bøturnar fyri óloystar uppgávur og hóttanirnar um lønarniðurskurð og uppsøgn noyða plantasjuarbeiðararnar at gera tað tunga handliga arbeiðið í 10-12 tímar um dagin. Hava vit so eisini ta svinnandi lítlu lønina í huga, eigur arbeiðið í veruleikanum at verða bólkað sum tvingsilsarbeiði.
Tað eru eisini tey stóru dagligu framleiðslukrøvini, sum eru orsøkin til, at børnini arbeiða í plantasjuni. Tá ið plantasjuarbeiðarin ikki sjálvur megnar at liva upp til síni framleiðslukrøv, má hann hava børnini at hjálpa sær.
HVAT KANST TÚ GERA?
Vit vita, at pálmaolja frá Wilmar er í vørum hjá Colgate-Palmolive, Kellog’s, Nestlé, Reckitt Benckiser, Procter & Gamble og Unilever. Men brúkarin sær ikki, hvaðani pálmaoljan í eini ávísari vøru stavar. Kanningarnar hjá okkum vísa tíverri eisini, at hóast ein vøra hevur frámerkið RSPO, sum sigur frá burðardyggari framleiðslu, er tað eingin trygd fyri, at plantasjuarbeiðararnir ikki verða misbrúktir.
SUM BRÚKARI KANST TÚ LEGGJA TRÝST Á FYRITØKURNAR.
Hjálp okkum at leggja trýst á fyritøkurnar!
Undirskriftin hjá tær verður brúkt til:
- at leggja trýst á fyritøkurnar Colgate-Palmolive, Kellog’s, Nestlé, Reckitt Benckiser, Procter & Gamble og Unilever at fáa tær at merkja sínar vørur, so at brúkarin sær, hvaðan pálmaoljan í sjampoinum, keksunum, ísinum o.ø. stavar.
- at leggja trýst á somu fyritøkur at fáa tær, hvør sær og í felag, at trýsta fyritøkuna Wilmar International og hennara dótturfeløg og veitarar at virða mannarættindini hjá arbeiðarunum.
- at leggja trýst á fyritøkurnar Colgate-Palmolivem Kellog’s, Nestlé, Reckitt Benckiser, Procter & Gamble og Unilever at fáa tær at seta í verk nøktandi mannagongdir fyri neyðug fyrilit (t.e. veruligar mannagongdir fyri at staðfesta tey brot, sum fara fram í plantasjunum, fyribyrgja, at brotini halda fram, bøta tey brot, sum eru farin fram, og skapa opinleika um ábøturnar), so at tað slepst undan mannarættindabrotum í framtíðini.
- at leggja trýst á Wilmar International at fáa fyritøkuna at broyta sínar mannagongdir, verja rættindini hjá sínum starvsfólkum og steðga verandi mannarættindabrotum.
Skriva undir fyri at mótmæla, at plantastjuarbeiðararnir eru fyri mannarættindabrotum.


text:
Posta Pitsa
2021-07-12 09:12
Posturin er minkaður so nógv í vavi, at almenna felagið Posta í alsamt vaksandi mun sær seg neyðugt at kasta seg út í kapping við privatar vinnuaktørar. Bara fyri at vera til. Er tíðin ikki komin til at Posta Pitsa gerst eitt veruligt privat felag?
Postverk Føroya er ein av týdningarmiklu almennu føroysku stovnunum. Postmenn og postkvinnur eiga ein stóran leiklut í menningini av føroyska samfelagnum. Í øllum veðri og undir øllum hugsandi og óhugsandi umstøðum, hava postfólkini tryggja føroyingum brævasamskifti. Tað hevur havt alstóran týdning.
Men tíðirnar broytast. Saman við øllum heiminum, hava føroyingar tikið talgildu pallarnar til sín. Brøvini eru minkaði burturúr í einki. Almennu stovnarnir kýta seg fyri at veita borgaranum Samleikan, Vangan, talgilda undirskrift og brævasamskiftið á netinum. Sannleikin er ikki longur einans á pappíri. Treyðugt so - onkur brøv verða enn borin út, men eru tey ikki meira at meta sum kurérsamskifti?
Er tíðin ikki komin?
Kaldi veruleikin hevur staðið við reyðum á whiteboardunum á Óðinshædd í áravís, alt meðan stabbamyndirnar, sum hava lýst eftirspurningin eftir kjarnutænastunum hjá Posta, bara eru vorðnar minni og minni. Men møguliga hevur skriftin staðið so leingi á vegginum, at hon er fánað.
Tað tykist í øllum førum soleiðis. Tí okkurt bendir á, at veruleikin er ikki gingin upp fyri stjóranum á Posta og nevnd hansara. Heldur enn at laga seg til eftirspurningin, so hava Joel undir Leitinum og hansara fólk, kasta seg út í allar hugsandi og óhugsandi vinnur, fyri at halda kolossinum á fótum:
- Posta Pitsa koyrir pitsur til ungfólk í Føroyum og mat til eldri borgarar kring landið í ójavnari kapping við flutningsfeløg og taxavinnuna, sum hevði uppgávuna áðrenn.
- Posta Agency bjóðar seg fram sum umboð fyri útlendsk skip, sum koma til Føroya, í kapping við fleiri privatar agency aktørar.
- Posta Shipping flytir bingjur inn og út úr Føroyum í kapping við privat shipping feløg samstundis, sum almenna flutningsfelagið er í holtur við at skapa sína egnu rutu við Hyundai bingjum.
- Posta Farmur koyrir farm um alt landið í kapping við bæði flutningsfeløg og lokalar flutningsrutur, so sum Suðuroyarleiðina, Eysturoyarleiðina og fleiri aðrar.
- Posta Flytimenn flyta fyri fólk og feløg í kapping við privatar flytimannafyritøkur.
- Posta Bulk bjóðar flutning av størri sendingum av frystum uppisjóvarfiski, hóast fleiri veitarar longu bjóða hesa loysn.
- Posta Goymsla bjóðar ókeypis goymslu til kundar hjá Posta Shipping og Posta Farmur í ójavnari kapping við eina røð av privatum fyritøkum, sum selja goymslupláss.
- Posta Sand bjóðar seg fram at innflyta og selja sand hóast føroyskir veitarir bjóða hesa tænastu.
- Posta International hevur deildir í Grønlandi og í Danmark, sum valla kunnu kallast almennar uppgávur í Føroyum.
- Posta Kina flytir inn 100.000 tals av pakkum úr øllum heiminum, sum kosta undir 300 krónur í beinleiðis kapping við føroyska handilslívið.
Opinbart, heldur Posta ikki, at tíðin er komin.
Hvat er problemið?
Almenna partafelagið Posta var sett á stovn í 2005 við einum partapeningi uppá 43 mió krónur. Samstundis fekk felagið eitt rentu-og avdráttarfrítt lán uppá 29,2 mió krónur, sum tilsamans svarar til 72,2 mió krónur.
Posta hevur fingið bygningarnar hjá felagnum, sum í roknskapinum eru ásettir at vera verdir 100 milliónir krónur. Omaná risastóru fíggjarligu aktivini, sum Posta hevur fingið frá eigara sínum - okkum øllum - so hevur eitt alment partafelag, jú eisini okkum øll í rygginum. Posta kann tískil ikki fara á heysin, og tað er ein enormur kappingarfyrimunur, tá kappingin stendur við privatar fyritøkur, sum virka á privata marknaðinum.
Sum alment partafelag við flutningsskyldu hevur Posta atgongd til nógv serrættindi, sum tað onki gjøgnumskygni er í. Øll duga at skilja, at posturin skal fram, men er tað rætt at tað er postútberingin, sum gevur Posta ein kappingarfyrimun bæði í flutningsneti og í kostnaði fyri uppgávur, sum ikki eru fevndar av útberingarskylduni?
Hvussu verða almennu aktivini brúkt? Illgrunin er sterkur um at Posta brúkar veitingarskylduna - og tey serrættindi hon gevur - til at vinna sær fyrimunir í vinnuligu kappingini eisini.
Stórinnflutningurin hjá Posta Kina stjelur umsetning frá handilslívinum og meðan grannalondini hjá okkum avtaka tollfrítøkuna, so sleppur Posta at halda fram við sínum virksemi. Ábendingar eru um at Posta Kina letur kina-pakkar í vanligar postsekkir og tískil fáa betri rúmd umborð á flogførum og aðrastaðni, har fløskuhálsar eru.
Tað er tískil við góðari orsøk, at stjórin á Posta fleiri ferðir hevur sagt:
- "Vit mugu gera okkurt! Posturin bara minkar og minkar.!"
Hvat kann gerast?
Undanfarna landsstýrið ætlaði at privatisera Posta. Tíverri var privatiseringstilgongdin lítið gjøgnumskygd og í stóran mun stýrd av leiðsluni á Posta, sum endaði at vera tey einastu, sum bjóðaðu uppá Posta.
Uttan her at siga júst, hvussu ein privatiseringsloysn eigur at síggja út, so vilja undirritaðu partar mæla til at gongd verður sett á at syrgja fyri at vøksturin og dynamikkurin í Posta kemur út í privata vinnulívið at arbeiða, heldur enn í einum ógjøgnumskygdum almennum felagi.
Posta hevur í dag ein vælløntan stjóra og eina vællønta nevnd, sum ikki høvdu sloppið avstað við teimum úrslitum, sum Posta hevur, í tí privata vinnulívinum. Ein umsetningur uppá 125 mió krónur, sum endar við einum halli uppá 2,5 mió krónur bendir á eina almenna fyritøku, sum á alt ov nógvum økjum pressar prísirnar undir marknaðarstøðið.
Hví? Tí tey kunnu skapa sær umsetning á tann hátt - uttan avleiðingar.
Tað ber ikki til!
Vinarliga
Norlink
Faroe Express
Navigare Shipping
EUR Express
Safari Transport
Faroe Agency
Auto
G-Cargo
Mikkjalson Flutningur
Høj Flutningur
Shipping.fo
Suðuroyarleiðin
ASB
Tor-Shipping
Sand Ship (Sandgrevstur)
IR Lastbilar


text:
- Tíðindi, mentan og ítróttur
Toskurin og hýsan fingið MSC-góðkenning
Føroyski fiskiskapurin eftir toski og hýsu hevur fingið MSC góðkenning, tí hann er nú mettur at vera burðardyggur.
Avgerandi er, at landsstýrismaðurin í fiskivinnumálum hevur sett í verk eina umsitingarætlan um fiskidagar, sigur Durita í Grótinum, stjóri í FISF, Faroe Islands Sustainable Fisheries, í tíðindaskrivi.
Frammanundan hava longa og brosma MSC góðkenning.
Nýggir marknaðir og keyparar
Nú fiskiskapurin eftir toski og hýsu hevur fingið MSC góðkenning, fáa føroyskir fiskaseljarar atgongd til nýggjar marknaðir og keyparar, sum kunnu væntast at rinda ein hægri prís fyri vøruna enn á verandi marknaðum, stendur í tíðindaskrivinum.
Toskur og hýsa, sum eru fiskað eftir 9.juni í ár, eru MSC-góðkend.
Durita í Grótinum er stjóri í FISF, Faroe Islands Sustainable Fisheries.
Sí eisini


text:
Priority Pass
Priority Pass er eitt tilboð til allar Mastercard Platinum kundar. Við Priority Pass hevur tú atgongd til 700 bíðistovur (lounge) á flogvallum í 400 býum kring heimin, har ferðandi kunnu hvíla seg, fáa okkurt at drekka, lesa bløð og nýta internet.
Fyrimunir við Priority Pass
Til tín, ið hevur Mastercard Platinum
- Hevur tú Priority Pass, kanst tú bjóða gestum við í bíðistovurnar.
- Í bíðistovunum ber til at hvíla seg, fáa okkurt at eta og drekka, eins og tað er høgligt at arbeiða.
- Kann brúkast í meira enn 400 býum kring heimin.
- Atgongd til bíðistovur (lounge) í meira enn 700 flogvøllum.
- Prísurin fyri at vitja bíðistovurnar er ymiskur frá staði til stað.
Í Danmark er atgongd til bíðistovur í Billund og Keypmannahavn. Eitt yvirlit yvir allar Priority Pass-bíðistovur sæst á prioritypass.com. Prísurin fyri at vitja bíðistovurnar er ymiskur frá staði til stað. Limir í Priority Pass kunnu eisini bjóða gestum við.
Um tú ynskir at gerast limur í Priority Pass, kanst tú útfylla umsóknarblaðið omanfyri og senda okkum tað.


text:
- Tíðindi, mentan og ítróttur
Marita og Súni viðgera løgmansrøðuna
Vinnuhúsið og Starvsmannafelagið siga sína meining um ólavsøkurøðuna hjá løgmanni í sjónvarpskjakinum í kvøld.
Løgtingið viðger í dag og í morgin røðuna, sum Aksel V. Johannesen, løgmaður, helt á ólavsøku.
Tað sama fara Marita Rasmussen, stjóri í Vinnuhúsinum, og Súni Selfoss, formaður í Starvsmannafelagnum, at gera í sjónvarpskjakinum í kvøld.
Tey fara millum annað at umrøða, hvat tey halda um politisku kósina, sum løgmaður legði í røðuni, um bústaðarneyðina í Føroyum og um lønarsamráðingarnar, sum verða í heyst.
Sí eisini


text:
Kunning um ymisk viðurskifti í samband við kanning og sjúkuviðgerð í Danmark
Í vegleiðing frá Uttanlandstænustuna á Landssjúkrahúsinum finnur tú millum annað upplýsingar um ferðina, uppihald, fylgjara, kostnaður fyri uppihald, flutning uttanlands/innanlands og heimferð.
Leinkja til Vegleiðing og faldara um Fylgjara til viðgerð uttanlands.
Sjúklingahotellið Tórshavn
Sjúklingahotellið Tórshavn liggur á Venøgade 8, 2100 København Ø
Tlf. +45 77 33 6 64 – T-postur: sht@ls.fo
Leiðari: Lene Hallig – T-postur lene.hallig@ls.fo
Tú kanst lesa nærri um ymisk praktisk viðurskifti í samband við uppihald á hotellinum á hesari leinkjuni.
Føroyskur Sjúklingavegleiðari
Annika Weihe er Føroyskur sjúklingavegleiðari á Ríkissjúkrahúsinum.
Kontórið hjá føroyska sjúklingavegleiðaranum liggur í forhøllini, til vinstru frá høvuðsdyrnum
Tú kanst lesa nærri um sjúklingavegleiðing her og á heimasíðuni hjá Ríkissjúkrahúsinum


text:
Fólkaatkvøða um nýggja stjórnarskipan - eitt balladumál
30. november 2017
Samgongan fyrireikar í løtuni eina fólkaatkvøðu um eina nýggja stjórnarskipan - fyrireikandi arbeiðið til eina loysing. Men vit avgera jú longu í stóran mun sjálvi, hvussu samstarvið í Ríkisfelagsskapinum eigur at virka - hesin felagsskapur er vælvirkandi og gevur okkum í stóran mun fult ræði á egnum viðurskiftum
Vit føroyingar hava góðar møguleikar sjálvi at virka og samráðast undir verandi skipan við Heimastýri og Ríkisfelagsskapi.
Tað er best og rættast at hava sum meginreglu og mál, áhaldandi at menna eitt gott samríkið, tí tað gagnar best okkara landið og fólkið.
• Vit hava okkara egna lóggevandi vald - Løgtingið
• Vit hava okkara egnu stjórn - Landsstýrið
• Vit hava okkara egna stjórnarleiðara - Løgmann
• Vit hava okkara egna mál og eru málsliga betri fyri enn flestu fólk í heiminum
• Vit hava okkara egna flagg - Merkið
• Vit skipa okkara egna fiskivinnupolitikk
• Vit skipa okkara egna vinnupolitikk
• Vit skipa okkara egna umhvørvispolitikk
• Vit skipa okkara egna mentunarpolitikk
• Vit skipa okkara egna almennapolitikk
• Vit skipa okkara egna heilsupolitikk
• Vit skipa okkara egna útbúgvingarpolitikk
• Vit ráða yvir øllum tilfeingi í havinum uttan um okkum og hvussu tað verður gagnnýtt
• Vit samráðast við onnur lond um loyvi til at gagnnýta part av teirra tilfeingi – bilateralt samstarv
• Vit samráðast við onnur lond um handilsavtalur
• Vit ráða yvir øllum tilfeingi í undirgrundini og lóggeva um ræðisrættindini av sama
• Vit ráða sjálvi yvir møguligum oljuinntøkum
• Vit kunnu til eina og hvørja tíð gerast ES borgarar, um vit flyta til Danmark og hava ES-pass
• Vit kunnu til eina og hvørja tíð og á einum og hvørjum stað kalla okkum føroyingar
• Vit velja um vit vilja hava reyða ES-passið ella grøna føroyska passið – eitt stórt privilegium, sum onnur droyma um
• Vit eru við í Arktiska samstarvinum saman við Grønlandi og Danmark
Harafturat, hóast loysingarflokkarnir ikki orka at hoyra tað, so kunnu vit við uttanríkispolitisku heimildarlógini sjálvi gera bæði altjóða og millumtjóða sáttmálar við onnur lond á øllum yvirtiknum økjum.
Á ikki-yvirtiknum økjum verða avtalur gjørdar saman við restini av Ríkinum, men har eru vit við til samráðingarborðið, tá føroysk áhugamál og viðurskifti verða ávirkað av avtalunum - okkara rødd verður hoyrd.
Fámjinsskjalið útgreinar samstarvið viðvíkjandi sendistovum og uttanríkispolitikki annars.
So tað eigur ikki at verða nakar ivi um, at besta loysnin er framhaldandi verja av Ríkisfelagsskapinum.
Vit eru longu í neyvum samstarvi við Danmark og avgera sjálvi í stóran hvønn mun, hvussu hetta samstarv eigur at virka og kann gagna okkara borgarum.
Vit hava nógv onnur álvarsmál at loysa í okkara samfelag enn eina nýggja stjórnarskipan - hetta málið um nýggja stjóranarskipan og loysing, elvir bara til balladu og skilur tjóðina og samfelagið í tvey.
Johan Dahl
formaður í Føroya Væl
RN
Aftur


text:
Steffi vorðin 15 ára gomul og gongur í framhaldsskúla í Gøteborg. Nelli er eftir í oynni.
Kríggið er ikki endað enn, og Steffi og Nelli eru bangnar um mammuna og pápan, sum eru í fangaleguni Theresienstadt. Genturnar gerast eisini, sum tíðin líður, meiri og meiri svenskar.
Eitt afturvendandi evni, sum hevur verið viðgjørt í undanfarnu bókunum, er sambandið millum Steffi og strongu fosturmammuna. Í hesi bókini loysnar knúturin eitt sindur, og kærleikin, sum veksur teirra millum, sleppur dyggiliga at standa sína roynd.
Aftur


text:
Loysnin, sum Sirið Stenberg, landsstýriskvinna, nú hevur lagt fram fyri Føroya Løgting, liggur á fleiri økjum sera tætt at tí heildarheilsuætlan, sum leiðslan fyri Klaksvíkar Sjúkrahús fyri stuttum legði fram í samstarvi við okkum í Norðoya Bú- og Heimatænastu og Klaksvíkar kommunu. Einki er tó liðugt, fyrr enn alt er liðugt, og tað er framvegis ikki heilt greitt í fyriliggjandi uppskoti, hvat landsstýriskvinnan ítøkiliga vil í leiðsluspurninginum. Tí ræður um, at Føroya Løgting við løgtingssamtykt slær fast við sjeytumma seymi, at vit varðveita tryggleikan um lokalu leiðsluna á Klaksvíkar Sjúkrahúsi, samstundis sum ein nútímans samansjóðing av øllum trimum sjúkrahúsunum verður sett í verk.
Við upplegginum til eina nýskipan fyri sjúkrahúsverkið hjá landsstýriskvinnuni, Sirið Stenberg, nærkast vit málinum fyri einari loysn fyri Klaksvíkar Sjúkrahús, sum vit væl kunnu taka undir við, og sum tí langt um leingi kann leggja lok á áhaldandi – ofta neiligu – umrøðuna av, hvussu føroyska sjúkrahúsverkið eigur at verða skipað.
Tað hevur einki endamál at leggja upp til stríð fyri stríðið skyld. Her hugsi eg eitt nú um tær kreftir her í Norðoyggjum, ið bara síggja vandar í øllum loysnum og dagføringum, men eg hugsi líka so nógv um umhvørvið í og kring Landssjúkrahúsið, sum als ikki ynskja nakað Klaksvíkar Sjúkrahús. Hvørgin av hesum pørtum finnur nakrantíð nakra loysn, sum ber fram á leið fyri sjúkrahúsverkið samlað.
Alt ov ofta verður Klaksvíkar Sjúkrahús brúkt sum politisk amboð. Hetta órógvar bæði starvsfólk á Klaksvíkar Sjúkrahúsi og øll okkum, sum búgva í Norðurøkinum og eru fegin um tær nógvu og sera góðu heilsutænasturnar, sum sjúkrahúsið bjóðar okkum. Hetta økir um tryggleikan og trivnaðin hjá norðoyingum, og ger tað meira lokkandi hjá nýggjum familjum at seta búgv her.
Liggur tætt upp at heildarheilsuætlanini
Eingin er meira uppsettur enn eg at stríðast fyri tí best hugsandi loysnini fyri Klaksvíkar Sjúkrahús sum ein væl virkandi og tryggan part av sjúkrahúsverki Føroya, men sjálvt stríðið er ikki eitt endamál í sær sjálvum. Málið má vera at røkka úrslitum.
Besta prógvið um hetta er Heildarætlanin fyri Heilsutænastur í Norðurøkinum, sum vit í leiðslunum fyri Klaksvíkar Sjúkrahús, Norðoya Bú- og Heimatænastu og Klaksvíkar kommunu í felag hava arbeitt hart og miðvíst við seinastu mánaðirnar við sterkari uppbakking frá Klaksvíkar Býráð, borgarstjórum og landspolitikarum í Norðurøkinum.
Á henda hátt hava vit stríðst ítøkiliga fyri at røkka nøkrum málum, og nú Sirið Stenberg, landsstýriskvinna, hevur lagt sítt uppskot til skipan av heilsuverkinum á tingborð, er greitt, at hetta stríð okkara hevur ikki verið til fánýtis – vit hava vunnið fleiri sigrar.
Sjúkrahúsleiðslurnar verða varðveittar og samansjóðaðar
Tað er gott, at landsstýriskvinnan hevur slept tilmælinum um at skipa Klaksvíkar og Suðuroyar sjúkrahús undir leiðsluna á Landssjúkrahúsinum, soleiðis sum menningarætlanin eitt skifti legði upp til.
Øll kenna vit søguna við menningarætlanini. Fyrst fingu vit at vita, at vit skuldu hava ein leiðslubólk, ið varð mannaður við stjórunum fyri øll trý sjúkrahúsini, síðani broytti íslendski serfrøðingurin støðu og segði, at tað skuldi vera ein stjóri fyri øll trý sjúkrahúsini. Í dag kunnu vit staðfesta, at landsstýriskvinnan hevur í størri mun hildið seg til uppruna uppskotið, at skipa allar tríggjar leiðslur í eitt leiðslutoymi við einum felags, yvirskipaðum stjóra.
Sum borgarstjóri fegnist eg um, at landsstýriskvinnan hevur lurtað eftir tilmælinum frá einum samdum býráð í Klaksvík, øllum kommununum í Norðoyggjum og Fuglafjarðar- og Eysturkommunu.
Hetta vísir bara, hvussu stóran týdning tað hevur, at vit konstruktivt og proaktivt siga, hvat vit vilja við sjúkrahúsverkinum, heldur enn at liggja í skotgrøvum. Hetta er tað, sum kann lyfta norður-eysturøkið og tryggja okkara borgarum bestu tænastu á heilsuøkinum.
Men sjálvandi er einki liðugt, fyrr enn alt er liðugt. Tað er framvegis ikki heilt greitt í fyriliggjandi uppskoti, hvussu landsstýriskvinnan ætlar at skipa leiðslurnar á sjúkrahúsunum, og tí ræður um, at Føroya Løgting við løgtingssamtykt slær fast við sjeytumma seymi, at vit varðveita tryggleikan um lokalu leiðsluna á Klaksvíkar Sjúkrahúsi, samstundis sum ein nútímans samansjóðing av øllum trimum sjúkrahúsunum verður sett í verk.
Varðveitt og økt virksemi á Klaksvíkar Sjúkrahúsi
Ongantíð hava vit verið so nær einari góðari loysn fyri Klaksvíkar Sjúkrahús.
Eg fegnist um:
*At akutmóttøkan á Klaksvíkar Sjúkrahúsi verður varðveitt
*At Klaksvíkar Sjúkrahús skal gera fleiri tilrættarlagdar skurðviðgerðir
*At Klaksvíkar Sjúkrahús skal gera fleiri optopædkirurgiskar viðgerðir og kikarakanningar
*At Klaksvíkar Sjúkrahús skal uppraðfesta endurvenjing av fólki við heilaskaða
*At 1870 skal samskipast við Klaksvíkar Sjúkrahús
*At viðgerðir og bíðilistar skulu samskipast við tí fyri eyga at brúka alt tilfeingið optimalt á øllum trimum sjúkrahúsum
Mest av øllum er tað mín vón, at tann mótstøða, sum eg í nógv ár havi merkt ímóti Klaksvíkar Sjúkrahúsi við hesum fer at steðga. Tað er nevniliga ein fortreyt fyri, at samskipanin av øllum trimum sjúkrahúsunum, sum nú er sett út í kortið, skal eydnast.
Klaksvík, 3. mars 2017
Jógvan Skorheim
Borgarstjóri í Klaksvíkar kommunu og løgtingsmaður


text:
Hvar eru vit á veg sum samfelag, tá fólk kunnu liggja tímavis i regni og kulda, uttan at nakar letst um vón?
Hetta kvøldið blivu boð send til min av borgara um avdotnan mann i miðbýnum. Maðurin var fullur og hevði ligið fleiri timar úti i regninum og kuldanum.
Viðkomandi hevði roynt i fleiri umførum at ringt til landssjúkrahúsið og løgregluna um at hjálpa manninum, men ongin vildi kennast við ábyrgd. Viðkomandi borgari metti mannin vera i lívsvanda, og kendi sær ongi onnur ráð enn at skriva til min. Í tí eg skuldi ringja 112 koma boð á tlf at nu var hjálpin komin.
Hetta er ikki fyrstu ferð tað hendir i okkara býi. Tað skal ikki gerast munur á okkara borgarum, ein avdottin fullur maður i lívsvanda skal hava eins góða hjálp og øll onnur. Hann er borgari i okkara kommunu og menniskja eins og øll onnur.
Vónandi hendir hetta aldrin aftur
Annika Olsen (Facebook 08.10.2019)
Borgmeistari Tórshavn


text:
Í staðin fyri at lýsa veruligu orsøkina til at Løgtingið er farið í summarfrí, hevur kringvarpið heldur latið løgmann og landsstýrisfólk fáa fría mikrofon at renna undan ábyrgd og geva andstøðuni skyldina fyri, at nógvu málini ikki blivu avgreidd í Løgtinginum.
Seinasta mánaðin hevur tað verið greitt, at samgongan hevði mist meirilutan, og at møguleikarnir til at gera avtalur ella “keypa” seg til meiriluta (gera rossahandlar) ikki vóru til staðar longur. Løgmaður hevði gjørt samstarvsavtalu við Magna Laksafoss, men helt ikki avtaluna.
Løgtingsformaðurin avlýsti tingfundin, sum var settur at verða tórsdagin áðrenn páskafrítíðina, av somu orsøk. Samgongan hevði mist meirilutan.
Seinasta vikan hevur verið merkt av politiskum ráðaloysi. Løgmaður, sum átti at havt útskrivað val, lat bert standa til, so løgtingsformaðurin var noyddur at taka leiðsluna og kalla floksformennirnar á fund, fyri at fyribyrgja ruðuleika í Tinginum.
Hetta eydnaðist. Flokksformenninir gjørdu avtalu um at viðgera nøkur mál, áðrenn Tingið fór til hús fríggjadagin.
Sum støðan er nú, hava vit eina samgongu, sum hevur rent seg fasta, og ikki kann fáa sín politikk framdan í verki. Í staðin fyri at skriva út val, sær tað út til at løgmaður ætlar, at samgongan skal verða sitandi.
Landið verður lagt politiskt lamið, meðan løgmaður og landsstýrisfólkini sita í Tinganesi, til onga verðins nyttu. Tey kunnu so halda áfram at taka myndir av sær sjálvum og senda út tíðindaskriv, nakrar mánaðir afturat, fyri góðu lønina tey fáa í landsstýrinum.
Kringvarpsfólkini kunnu so møta upp og vera mikrofonhaldarar, meðan løgmaður og landsstýrisfólkini brúka ráðharrastovur til at føra valstríð.
Tey vóna at veljarin gloymir gøluna um Glasir, fíggjarliga óskilið á Landssjúkrahúsinum, ruðulleikan á fiskivinnuøkinum, øll stovnsplássini, sum Eyðgunn ikki fekk upp í lag at byggja, øll stórmálini, sum ikki blivu framd, o.s.fr. o.s.fr.
Jacob Vestergaard


text:
Jákup Sverri er júst liðugur við kanningar av svartkjafti sunnan fyri Føroyar og í norðara parti av gýtingarøkinum. Fyribilsúrslitini vísa, at umleið sama nøgd av svartkjafti er í føroyskum øki í ár sum í 2019 – vegna koronu varð eingin kanning gjørd í fjør. Sunnan fyri markið var svartkjafturin at síggja eystanfyri, fram við írsku og skotsku hellingini, og sera lítið úti á djúpum sjógvi.
Við nýggja skipinum var ætlanin at kanna eitt størri øki enn vanligt hevur verið við Magnusi Heinasyni, men ringa veðrið darvaði kanningunum, og tí varð økið eystan fyri oyggjarnar ikki kannað í ár. Annars royndist skipið sera væl í stóru aldunum.
Støddin av svartkjaftinum var blandað. Trý ára gamal og eldri fiskur var suðuri við Hebridurnar og tvey ár og eldri sunnan fyri Wyville Thomson Ryggin. Í bankarennuni norðan fyri ryggin meginparturin óbúgvin 1-3 ára gamal fiskur.
Kanningin er skipað sum altjóða felags kanning undir ICES, har Føroyar luttaka saman við Noregi, Írlandi, Hollandi og Spania. Samlaða nøgdin av svartkjafti frá øllum skipunum verður roknað á teldufundi 26.-28. apríl.
Les alla frágreiðingina her.
Jan Arge Jacobsen
19. apríl 2021
Ekkóvirðir (nøgd) av svartkjafti, Jákup Sverri 24/3-7/4 2021.
Kósir og trolhál hjá øllum fimm luttakandi skipunum í kanningin í 2021.


text:
Uppihaldstrappurnar í Vágsbotni
Tíðliga í 2015 fingu vit ein fyrispurning frá Tórshavnar kommunu, sum var áhugað sum partur av eini nýggjari miðbýarætlan, um at broyta økið niðri í Vágsbotni. Hugsanin var at gera einar uppihaldstrappur úr føroyskum gróti, har ið Perlan áður hevði staðið.
Tað var arkitektafyritøka ZETA, við Ragnar Zachariasen á odda, ið eisini vunnu kappingina um eina nýggja miðbýarætlan, ið kom við hugskotinum um at broyta økið og gera hesar uppihaldstrappur.
Nakað mitt í 2015, tá ið avtalur og annað var komi uppá pláss og Andrias Ziska var klárur at byrja uppá arbeiðið niðri í Vágsbotni, fóru vit á Føroya Grótvirki undir hetta ovurhonds stóra arbeiðið.
Arbeitt var bæði dag og nátt fyri at klára henda stóra ordra. Um eini 700 tons av ráum gróti skuldi borast og spreingjast úr grótbrotinum í Høvdarhaga í Skopun. Størstu kranabilar í Føroyum skuldi suður fyri at lyfta hesar upp til 30 tons tungu steinar uppá blokkvognar og koyrast oman á virkið. Síðani skuldi allir hesir ráu steinar skerast niður í plátur, við eini tjúgd á 15 cm.
Hesar sera snotuligu trappur, ið nú standa í Vágsbotni sum eitt satt príðið fyri býin og sum eitt arkitektoniskt meistarverk, framleitt í Føroyum úr føroyskari rávøru, eru uppbygdar av eini 2.000 ymiskum steinum. Eingin er eins, allir eru skornir út eftir máti og høgdir til, við hond, soleiðis at hetta risa putlispæl skuldi ganga upp, tá ið teir vóru lagdir.
Av liðugt tilhøgdum steinum munnu tað verða eini 400 tons av gróti. Eitt av allarstørstu byggiverkum úr gróti í føroyasøgu.
Og sigast má at føroyingar hava tikið sera væl ímóti hesu trappu. Har hava verið hópin av ymiskum tiltøkum á trappunum, fótbóltsdystir á stórskíggja, tónleikakonsertir, guðstænastur, brúðarvígslur og mangt mangt annað.


text:
Flyta saman
Praktisku viðurskiftini
Tá ið tit flyta saman, eru tað fleiri praktisk viðurskifti, sum skulu fáast í rættlag. Her er ein listi, sum kann hjálpa tykkum at minnast til tað, sum er mest umráðandi.
At minnast til
-
Boðið frá flyting hjá kommununi.
-
Boðið Posta frá flytingini.
-
Boðið okkum frá, at tit fáa nýggjan bústað.
-
Boðið tryggingarfelagnum frá flytingini. Flytingin er samstundis eitt gott høvi til at hugsa um tykkara tryggingar. Kannið at tit ikki eru dupult tryggjað og harvið eisini rinda óneyðuga nógv.
-
Hald av ymsum slag - t.d. til bløð, internet, sjónvarpskanalir og fastnettelefon - skulu møguliga broytast ella uppsigast.


text:
Sangur 60
Hann skal styrkja teg
1. Hví mundi himna Gud á sinni leggja í
at kalla teg úr myrkrinum í ljós?
Títt hjartalag hann sá, tær longdist illa tá
at kenna hann og ganga røttu kós.
Tú vildi gera vilja Guds og bað,
hann hjálpti tá, hann hjálpir enn í dag.
(NIÐURLAG)
Jehova hevur keypt teg, hann læt sín son í veð,
tí minnist hann til tín, og hann skal styrkja teg.
Hann leiðir teg sum altíð, goymir æviga løn,
ja, hann skal styrkja teg, hann hoyrir tína bøn.
2. Sín kæra son gav Gud Jehova fyri teg,
tí vil hann altíð fylgja tær á veg.
Og læt nú Gud eitt gjald so dýrabart og stórt,
so veitst tú, hann er við og styrkir teg.
Hann gloymir ikki alt, tú gjørdi væl,
á øllum sínum kæru veit hann tal.
(NIÐURLAG)
Jehova hevur keypt teg, hann læt sín son í veð,
tí minnist hann til tín, og hann skal styrkja teg.
Hann leiðir teg sum altíð, goymir æviga løn,
ja, hann skal styrkja teg, hann hoyrir tína bøn.
(Sí eisini Róm. 8:32; 14:8, 9; Hebr. 6:10; 1 Pæt. 2:9.)


text:
Vika sex 2020
Nú ársins Vika Sex er farin framvið í øllum góðum, vita umleið 700 ungir skúlanæmingar nógv meira um kropp, kenslur og mørk, enn áður.
Seksualundirvísing inn á miðnám nú! var greiða niðurstøðan í Perluni í Viku sex 2019.
Síðani tá hevur Marin í Dali, lækni, stovnað felagið KYN saman við Bjørt Lind, sálarfrøðingi og Turið Hermansdóttur, fólkalívsfrøðingi. Felagið hevur til endamáls at menna føroyska seksualundirvísing og at kunna um kropp, kenslur, fyribyrging, mørk, rættindi og onnur seksuell evni og soleiðis skapa betri trivnað millum føroysk ung.
Fyriskipararnir handan Viku Sex hava tí skipað soleiðis fyri, at fyrsta árs næmingar á yrkis- og miðnámsskúlum og Húsarhaldsskúlanum í Klaksvík hava fingið seksualundirvísing í Viku Sex 2020.
Til tiltakið í Perluni hóskvøldið, sum var fyri fakfólk, foreldur og avvarðandi, greiddu tær frá tilgongdini hjá felagnum og um hvussu tey hava fingið fatur á ungum undirvísarum, hvørja upplæring hesir hava fingið, og hvussu tey ítøkiliga tosa við ung um seksualitet. Umráðandi er at skapa tryggar umstøður og vera ítøkiligur, men ikki persónligur. Tær vóru glaðar fyri, at tær vórðu so væl móttiknar á skúlunum og av næmingunum.
Og niðurstøðan er greið: Næmingarnir ynskja hesa undirvísing, sum styrkir tilvitanina um kropslig rættindi og seksuellu heilsu teirra.
Eftirmetingin hjá næmingunum vísti, at tað serliga var tann praktiski parturin, sum var stuttligur, góður, øðrvísi og læruríkur. Nakrar av viðmerkingunum frá næmingunum vóru:
“Framúrskarandi góð undirvísing”
“Gott” “Super” “Feitt”
“Duga væl ikki at gera tað awkward”
Við hesum tiltakinum ynsktu vit at fáa eitt kjak í lag og møguliga fáa svar uppá, um tørvur veruliga er á seksualundirvísing á miðnámi. Kanningin “Keldur til seksualvitan hjá føroyskum ungum” hjá Marini í Dali, lækna vísti tað. Eftirmetingin av seksualundirvísingini hesa vikuna vísir tað.
Felagið KYN og undirvísararnir fingu ta fatan, at tað var gott hjá miðnámsskúlanæmingunum at fáa hesa undirvísing.
Samanumtikið: tey ungu á miðnámi ynskja meira seksualundirvísing.
Hvørjum bíða vit so eftir?
Okkara greiða viðmæli til myndugleikarnar á økinum er at fáa seksualundirvísing lagda í eina fasta legu t.d. við hesum leisti, har ung eldhugað og fakliga væl ílatin eru tilreiðar at samstarva.
Vit undirritaðu fyriskiparar eru eisini tilreiðar at samstarva.
Vegna fyriskipararnar,
Apoteksverkið, Amnesty, Fólkaheilsuráðið, Føroya Politi, Gigni og Almannamálaráðið/Sig frá!


text:
Tá ið Skúlin við Ósánna og Skúlin á Ziskatrøð vórðu samanlagdir á vári 2014, varð lovað at byggingin av nýggja skúlanum skuldi byrja sama ár. Skipað varð fyri stórari móttøku, tá ið borgarstjórin setti grabban í skúlagarðin desember 2014, men enn er byggingin ikki byrjað. Vil við hesum heita á býráðsleiðsluna um at seta ferðina upp.
Onki er at siga til, at fólk eru farin at ótolnast eftir at síggja nakað henda, tí vit hava av og á sæð býráðsleiðsluna latið nakrar yvirskriftir um skúlabyggingina frá sær í fjølmiðlunum, kanska fyri at halda geistinum uppi. Hetta tykist hava verið ber luft, tí hóast eg havi spurt eftir málinum fleiri ferðir, hevur ikki verið møguligt at fingið upplýst hvar málið liggur. Seinast eg spurdi á nevndarfundi beint fyri jól, hevði stýrisbólkurin, sum skal standa fyri byggingini ikki verið saman. Eg fekk heldur ikki upplýst, hvør sat í hesum bólki.
- byggistig liðugt 2018
Eftir upprunaætlanini skal 1. byggistig vera liðugt í 2018. Hetta byggistig er bert fyrsta av trimum, og er kostnaðurin 100 mió. kr. Útbjóðingin skuldi vera í august í fjør, og byggingin byrja í november. Tað sær út til, at ferðin longu týðiliga er minkað, tí er vandi fyri, at málið óneyðugt fer at draga út, hóast peningur er settur av til verkætlanina. Hetta má snøgt sagt ikki henda. Umstøðurnar í byggitíðini vera strævnar, og tí má arbeiðast skjótt og væl.
Haldi ikki, at tað er komið nóg greitt fram, tí vil eg enn einaferð undirstrikað, at byggingin sum nú verður framd, bert er 1. byggistig av trimum, og kostar hetta byggistig 100 mió. kr. Tá mangla 2. og 3. byggistig, til vit hava ein lidnan og fultútbygdan skúla. Eftir upprunaætlanini skal fultútbygdi skúlin standa liðugur í 2021. Henda tíðarætlan heldur bert um vit megna at halda ferðini á verkætlanini.
Skúlin er hjartað í býnum
Hyggja vit aftur á væleydnaðu nýbyggingina av Skúlanum við Ósánna, sum varð framd undir seinastu býráðssetu, tá vit høvdu leiðsluna, er umráðandi at halda fast um framhaldandi skúlaútbygging og vera nærløgd í stýringini.
Tað var eitt samt býráð, sum við spenningi fór undir hesa stóru og framhaldandi verkætlan. Nú vit eru farin inn í eitt valár, er ógvuliga umráðandi at væl er komið ávegis við skúlanum, eins og at henda verkætlan er so væl funderað í politisku skipanini, at byggingin ótarnað kann halda áfram við høgari ferð, eisini eftir eitt býráðsval, tí málið er bæði sera týðandi eins og tað fyllir nógv í fíggjarætlan býráðsins.
Tað er umráðandi at næmingar, starvsfólk og foreldur ikki skulu virka á einum byggiplássi longri enn hægst neyðugt. Tíðirnar seinastu árini hava verið met góðar, tí ræður um, at peningurin verður brúktur til íløgu av skúlanum heldur enn hækkaðan rakstur. Vit hava gjøgnum árini sæð, hvussu skjótt broytingar búskaparliga kunnu seta ferðina av íløgum niður.
Eg vil við hesum heita á býráðsleiðsluna um at seta ferðina upp, fáa stýrisbólkin saman og byrja at byggja. Vit gleða okkum øll at fylgja byggingini.
Gunvá við Keldu
Býráðslimur


text:
Altjóða svimjisambandið FINA hevur nú góðkent svimjistevnuna “SuSvim Open Apríl 2021” sum offisiella úttøkustevnu til OL í Tokyo 2021, ið er stevna sum Suðuroyar Svimjifelag skipar fyri í Páls Høll í Vági hin 10. og 11. apríl 2021. Harvið kunnu føroyskir svimjarar vónandi fyri fyrstu ferð nakrantíð royna eftir OL-úttøku her heima í Føroyum, nú danska úttøkuskipanin er broytt frá at kravtíðirnar skulu klárast á ávísum stevnum, til heldur at skula klárast innanfyri eitt kravtíðarskeið.
Hetta er arbeiði sum byrjaði líka so skjótt sum vit frættu um ætlaðu broyting hjá dønum, at nú brúka eitt kravtíðarskeið frá 1. februar til 23. mai 2021, heldur enn hina skipanina har kravtíðirnar skuldu klárast á annaðhvørt Danish Open ella Swim Open Stockholm.
Mest upplagda stevna var SuSvim Open sum longu stóð í kalendaranum til hin 10. og 11. apríl 2021, og vóru suðuroyingar og neyðugi altjóða yvirdómari tíbetur skjót at siga ja til uppgávuna, so at vit kundu framleiða neyðuga tilfar til at kunna søkja um loyvi frá FINA, til at eisini hendan stevna kundi góðkennast sum úttøkustevnu til OL, eins og FM á langgeil í 2019 og 2020.
Tað er jú netupp so, at FINA nú fleiri ferðir hevur góðkent svimjistevnur í Vági sum úttøkustevnu til OL, uttan at føroyingar fyri tað hava kunnað brúkt tað til nakað. Hetta tí at danir áleggja eyka krøv omaná krøvini frá FINA, um at harðari kravtíðir skulu klárast á ávísum stevnum, og annað.
Dansk Olympisk Komite er kunnað um hesa spildurnýggju støðu, og vóna vit sjálvsagt at eisini tey góðtaka hendan møguleika, til í øllum førum føroyingar at kunna royna eftir OL-úttøku í Føroyum.
Ein góður dagur fyri føroyska svimjing, skrivar Rókur í Jákupsstovu, formaður í Svimjisambandi Føroya á svimjing.com.


text:
Pund (vekteind)
Í 1839 var vekteindin eitt pund ásett við danskari lóg til at vera eksakt 500 gramm. Áðrenn tað varð orðið nýtt sum stytt heiti fyri skálpund. Ymiskar keldur upplýsa ymiskt um skálpund, men Den danske ordbog[1] skrivar áleið 498 gramm, og Store norske leksikon[2] skrivar 498,1 gramm. Harafturat skrivar Store norske leksikon[3], at í Danmark og Noregi hava verið nýtt pund, sum hava ligið millum 467,7 g og 505 g.
Orðið pund kemur av latínska orðinum pondus, sum merkir vekt, og er nær skilt við latínska orðið pendere, at viga.
Eitt enskt pund ella millumtjóða pund er eksakt 0,453 592 37 kilogramm[4] og verður ofta avrundað til 454 gramm. Tað verður ofta stytt lb ella ℔.
Vekteindin pund verður eisini nevnd libra, stytt lb. Sera nógv ymisk pund hava verið upp ígjøgnum tíðirnar, m.a. hevur eitt pund í Fraklandi verið millum 367,1 gramm og 552 gramm, til tað í 1812 bleiv fastsett til 500 gramm. Eina stutta tíð áðrenn 1812 var libre enntá nýtt sum heiti fyri tí nýggja kilogramminum![5]
Pundið fór úr gildi sum lóglig vekteind við keyp og sølu longu í 1840 í Fraklandi og í 1907 í danska ríkinum,[6] men tað verður enn brúkt í dagligari talu.
Størri og minni vekteindir vóru fyrr gjørdar við binerari umrokning, við meturskipanini kom desimala umrokningin. Nakrar gamlar danskar eindir eru sum víst niðanfyri.[3]
Størri og minni eindir út frá skálpundi vóru:
Størri og minni eindir út frá nýggja pundinum vóru:
- 1 sentnari = 100 pund
- 1 kvintin = 1/100 pund
- 1 ort = 1/1000 pund
Legg til merkis, at heitini kvintin og ort blivu endurnýtt í desimalu umrokningini við nýggjum týdningi. Hesar eindirnar fóru tó úr gildi í 1907 við metrisku skipanini.
Í listanum síggja vit, at eitt gran er 500/131 072 gramm ella 3,8 milligramm. Í dag hevur orðið skift týdning til "evarska lítið sindur av onkrum".[7]


text:
VIÐAREIÐISTUNNILIN: Tað var í seinnu helvt av februar í ár, at arbeiðstakarasáttmálin um nýggju farleiðina til Viðareiðis varð undirskrivaður av Landsverki og Samtakinum Articon & norska LNS í skúlanum á Viðareiði.
Verkætlanin viðvíkjandi nógv umrødda tunlinum til Viðareiðis við tilhoyrandi vegagerð, er komin so væl áleiðis, at fyrsta skotið til sjálvan tunnilin nú verður latið av.
Hetta hendir mánadagin 1. desember kl. 14.00 hvannasundsmegin tætt við smiðjuna hjá Landsverki. Í hesum sambandi bjóðar Landsverk øllum áhugaðum til eitt minni hátiðarhald á staðnum. Aftaná eru øll vælkomin til ein kaffimunn í smiðjuni hjá Landsverki í Hvannasundi.
Av trygdarávum verður heitt á fólk um at møta nakað áðrenn kl. 14 við smiðjuna og seta sín bil har. Bussur flytir fólk norður á staðið, har fyrsta skotið veður latið av.
Um verkætlanina
Nýggja farleiðin skal tryggja eina hóskandi farleið til Viðareiðis. Á verandi farleið eru trupulleikar við grót- og skriðulopum, umframt at stórur partur av vegnum er einbreytaður.
Verkætlanin fevnir um ein 1.939 metrar langan tvíbreytaðan tunnil úr Hvannasundi til Undir Fossinum Inni í Dølum. Í Hvannasundi verður nýggjur vegur til tunnilsmunnan gjørdur, eins og nýggjur vegur frá Middali til og við Skúvadalsleiti, haðani verandi vegur (1.400 m) verður breiðkaður inn til Viðareiðis.
Seinastu ferðslutølini, sum eru frá 2012, vísa, at tað koyrdu 432 akfør um samdøgrið eftir Viðareiðisvegnum. Í 2024 er ferðslan mett at vera komin upp í 510 bilar.
Samlaði fíggjarkarmurin hjá Løgtinginum fyri nýggju farleiðina til Viðareiðis er 162 mió. krónur. Tilfarið úr tunlinum verður brúkt til tilkoyringarvegirnar, og møguligt avlop verður lagt í grótbrotið hjá Landsverki í Norðdepli til seinni nýtslu.
Nýggja Viðareiðisfarleiðin skal eftir ætlan takast í nýtslu í 2017.


text:
Svimjistevnan Køge Open 2017 byrjaði í gjárkvøldið, við innleiðandi riðlum og nøkrum beinleiðis finalum eisini. Og her megnaðu Kristina Skála úr Havnar Svimjifelag og Alisa Vestergård úr Suðuroyar Svimjifelag at vinna hvør síni tvey heiðursmerki.
Kristina vann gull í 200 metrar rygsvimjing, við at svimja ta greinina uppá 2:38.44, greitt frammanfyri nummar tvey sum var Amalie Jensen úr Hvidovre á 2:46.50. Hetta var í aldursbólkinum 2005-2006.
Alisa vann silvur í somu grein, nú í aldursbólkinum 2003-2004, við tíðini 2:28.29 aftanfyri Katju Skovdal Lorentzen úr Køge á 2:25.24, men frammanfyri triðskjótastu Benedicte Them Jensen úr Køge á 2:32.28.
Kristina vann hartil bronsu í 200 frí, við at svimja 2:27.98 aftanfyri Livu Lund Hansen úr Vallensbæk á 2:24.07 og Cille Kirketerp úr VAT á 2:25.71.
Og Alisa vann bronsu eisini í 200 frí, við at svimja 2:13.11 aftanfyri Nayu Modin Thomsen úr Køge á 2:06.63 og Caroline Gøttrup Bagge á 2:13.08. Tíðin hjá Nayu var stevnumet í viðkomandi aldursbólki.
Sostatt í øllum førum 1 gull, 1 silvur og 2 bronsur til føroyingar á Køge Open 2017. Í morgun fara tey undir at kappast bæði í Køge og Herfølge, og kappast so annars fram til og við í annaðkvøld.


text:
01. Mar 2021
Ein heldur buldrut kappingarbyrjan, kann ein siga um kappingina í gjár, tá ársins fyrsta kapping var á skránni. Umframt nógvan vind og glaðurok í Kaldbaksbotni, so endaði kappingin við einum braki, tá ein av luttakarunum rendi á seyð, sum knappliga stóð mitt á vegnum. Óhepni...
04. Okt 2020
... til Dávur Magnussen. Í dag skipaði TSF fyri ársins seinastu kapping. Dávur vann í dag, og Dávur vann samanlagt kappingina, ið kallast GIANT Várkappingin 2020. Júst hendan kappingin er samansett av fimm Einkultstartskappingum. Av fimm Einkultstartskappingum vann hann fýra. Sannførandi.Kappingarárið er nú at enda...
30. Sep 2020
Leygardagin 3. oktobur verður seinasti tjansur at bjóða sær sjálvum og øðrum av í vegasúkkling í hesum kappingarárinum. Tí leygardagin endar kappingarárið 2020.Einkultstartur er á skránni, og leygardagin er tað fimta og seinasta Einkultstartskappingin í GIANT Várkappingini 2020. Hetta er ein kapping, har tað bara...
27. Sep 2020
Tríggir góðar FM kappingar, tríggjar spennandi kappingar, tríggir góðir dagar, tríggir dagar við metluttøkutali, og trý gull til Dávur Magnussen, sum aftur í gjár var fyrstur um málstrikuna.Hósdagin bleiv kappast í Býarsúkkling, fríggjadagin í Einkultstarti, og ígjár bleiv kappast í Landavegsúkkling. Byrjað var á Vaglinum...
26. Sep 2020
Í gjár bleiv kappast um FM heitið í Einkultstarti. Meðan Velbastaður var karmur um Býarsúkklingina, so var Hvalvík og Saksun karmur um Einkultstartin.Ein avbera góður teinur at kappast á, og samstundis avbera vakur teinur at koyra. Aftur sera góð uppmøting og aftur ein flottur og...
25. Sep 2020
Tað var Dávur Magnussen sum gjørdist FM vinnari í Býarsúkkling. Dávur var favorittur at vinna FM heitið í Býarsúkkling, men hann var ikki eina um at vera favorittur, tí Helgi W. Olsen er altíð væl fyri, og sera stinnur í hesari grein, og hevur vunnið...
20. Sep 2020
So var 4. av fimm kappingum í Giant Várkappingini 2020 avgreitt. Veðurguðarnir vóru farnir í verkfall, og fleiri av súkklarunum havi ongantíð koyrt í so nógvum vindi áður. Ein kvinna bjóðaði sær sjálvum og øllum monnunum av. Rigmor Rasmussen er fyri kortum byrjað at súkklað....
14. Sep 2020
Kappingin um føroyska meistaraheitið 2020 í Landavegsúkkling verður í døgunum frá 24. til 26. septembur. Tvs. hóskvøld, fríggjakvøld og leygardag.Kappast verður í trimum greinin: Býarkoyring, Einkultstarti og LandavegkoyringHóskvøldið 24. septembur kl. 19.00:Startur og mál: Okkara á VelbastaðVit koyra sama tein sum vit hava koyrt okkurt...